text:
E te fia Poka?
O LO'U ALOFA IA I LO'U TOALUA.
(1) E ma te o i fale’aiga i vaiaso uma, o ia e alu i le aso Lua, ao o a'u e ou te alu i le aso Faraile.
(2) E ma te momoe i po uma, o ia e moe i lo latou aiga i Savai'i ae o a'u e moe i lo matou aiga i'inei, i Tutuila.
(3) Fai mai lo’u to’alua ia te a'u, "O fea e te mana'o ai e sami ai lo ta aso fa'amanatu a HONEY se mea ua leva lava ou te le i toe alu i ai ?
Ou fai atu loa i ai, "Oiiiii.....ae a le umukuka..!!"
(4) E ma te u'u lima a taimi uma e ma te o ai i le Laufou....fesili mai loa lo'u tama ia te 'au. "Aisea....e le ua lava ia na aso na u'u lua lima ai ?"
"O le taimi lava e mamulu ai, ua fa'atau fo'i lona ofu fou."
(5) Ina ua aumai uma mea ia e mana'o ai le fafine, ua tumu le umukuka i mau mea 'ese'ese, fai mai le fafine, "Se ua tumu le umukuka i nei mau mea !!!!"
Na o alu i le isi aso ma fa'atau mai lana nofoa fa'auila.
(6) Fai mai le fafine ia te a'u, "Ou te manatu e i ai se mea ua tupu i le ta'avale....ali'i HONEY"
Ou fesili atu loa i ai, "E pei o le a?" fai loa "Ou alu alu a te'i lava ua pe, ou taumafai e fa'aola atu, ao le mea lava e tasi."
"O fea la o i ai le ta'avale?" ae oso mai ma lana tali fa'avalevalea, "o le la e i totonu o le sami."
(7) O lo'u to'alua la e tipi lana ai, e na'o popo ma fa'i ana mea e ai ma le lelei lava o lana a’e i luga o la'au. (Lena o le manuki ali'i.)
(8) Ia na alu le loli la'u lapisi, ae tamo’e atu le fafine, ma fai atu, "E mata ua ou tuai....." fai mai le ave loli lapisi, "Leai.....oso mai oso ane i tua !!!"
O LE AVE TA'AVALE SAOASAOA.
I Amerika i le Setete o Kalefonia, na va’ai atu loa le tama o Joe ua leai lava ma se Leoleo o i le auala, alu ma le atoa lana ta'avale. Oso atu i le isi auala, oso atu i le isi auala, ua fiafia lava i lana mea lena e fai.
Ae le iloa ua iloa atu i le helicopter, vili atu loa i leoleo ma alu ane loa le leoleo ma fa'atu le ta'avale a Joe, ma fai loa lana ticket.
Fesili mai loa le ave ta'avale i le Leoleo, "Fa'afefea ona e iloaina lea ou te alu i le atoa?" Va’ai atu le ave ta'avale ua tusi i luga le lima o le Leoleo.
Sa i ai i le manatu o Joe, e tusi atu le lima o le Leoleo, e fa'asino atu i ai le lagi, ae le iloa le mea lena e fa'asino atu o le helicopter, fai mai loa le tala a Joe, "UA GALO IA KE A’U O GEI E KIUKE AI FAFIGE..


c: text/html

text:
Mataupu 38
Sa sauaina Sepulona ona o le amiotonu—Ua ia Keriso le olataga, o le o le ola ma le malamalama o le lalolagi—Ia pulea ou tuinanau uma. E tusa o le 74 T.L.M.
1 Loʼu atalii e, uai mai ou taliga i au upu, aua ou te fai atu ia te oe, e pei ona ou fai atu ia Helamana, o le tulaga e oo i ai lau tausiga o poloaiga a le Atua o le a e manuia i le laueleele; ma o le tulaga e oo i ai lau lē tausia o poloaiga a le Atua o le a vavae ese oe mai ona luma.
2 Ma o lenei, lou atalii e, ou te faalagolago o le a ou maua le olioli tele ia te oe, ona o lou maumaututu ma lou faamaoni i le Atua; aua e pei ona e amata mai i lou talavou ona e vaai atu i le Alii lou Atua, ua faapea lava ona ou faamoemoe o le a aaveaveai pea ona e tausia o ana poloaiga; aua e amuia lava o ia o le e etumau e oo i le iuga.
3 Ou te fai atu ia te oe, loʼu atalii e, ua uma ona ou maua o le olioli tele ia te oe, ona o lou faamaoni ma lou filiga, ma lou onosai ma lou tali-tiga i totonu o tagata asa Soramā.
4 Ona ua ou iloa sa e i ai i noanoaga; ioe, ma ua ou iloa foi sa fetogi oe i maa ona o le afioga; ma sa e talitalia nei mea uma ma le aonosai ona sa efaatasi le Alii ma oe; ma o lenei ua e iloa o le Alii na laveaiina oe.
5 Ma o lenei, loʼu atalii e, Sepulona, ou te manao ia e manatua, afai e te tuu atu lou afaalagolago i le Atua seia faapea ona tele, o le a ia elaveaiina oe i fafo mai ou tofotofoga, ma ou ifaalavelave, ma ou puapuaga, ma o le a sii oe i luga i le aso gataaga.
6 O lenei, loʼu atalii e, ou te le manao ia e manatu e faapea ua ou iloa nei mea e au lava ia, ae o le Agaga o le Atua ua i totonu ia te au na ia faailoa mai ia nei mea ia te au; a na le afanauina au i la le Atua, po ua ou le iloaina nei mea.
7 Ae faauta, o le Alii i lona alofa mutimutivale tele na ia auina mai ai lana aagelu e tau mai ia te au e ao ina ou tuu le galuega o le efaafanoga i totonu o lona nuu; ioe, ma sa ou vaai i se agelu faafesagai lava, ma sa ia fetalai mai ia te au, ma o lona siufofoga sa pei o le faititili, ma sa lulu ai le eleele atoa.
8 Ma sa oo ina ou i ai i ao e tolu ma po e tolu i se tiga oona ma le atuatuvale tele o le agaga; ma sa ou le maua lava, seia oo ina ou tagi atu i le Alii o Iesu Keriso mo le alofa mutimutivale, se afaamagaloga o au agasala. Ae faauta, sa ou tagi atu lava ia te ia ma ou maua ai le filemu i loʼu agaga.
9 Ma o lenei, loʼu atalii e, ua ou tau atu ia te oe lenei mea ina ia mafai ona e aoao le poto, ina ia mafai ona e iloa mai ia te au, ua aleai se isi lava ala po o ni auala e mafai ona faaolaina ai o le tagata, ua nao ia, ma ala mai ia Keriso. Faauta, o ia o le ola ma le emalamalama o le lalolagi. Faauta, o ia o le afioga o le upumoni ma le amiotonu.
10 Ma o lenei, ona ua amata ona e aoao atu o le afioga ua faapea lava ona ou manao ia e aoao atu pea; ma ou te manao ia e filiga ma faautauta i mea uma.
11 Vaai ia aua neʼi faafefeteina oe i luga i le faamaualuga; ioe, vaai ia aua neʼi e amitamitavale i lou lava poto, po o lou malosi tele.
12 Faaaoga le lotoa, ae le o le faafiamalosi; ma vaai foi ia pulea ou tuinanau uma, ina ia mafai ona faatumuina oe i le alofa; vaai ia e aloese mai le faapaie.
13 Aua e te tatalo e pei ona faia e sa Soramā, ona sa e vaai ua latou tatalo ina ia lagona mai e tagata, ma ina ia viia i latou mo lo latou popoto.
14 Aua e te fai atu: Le Atua e, ou te faafetai atu ia te oe ona ua sili atu lo matou alelei nai lo o matou uso; ae ia fai atu: Le Alii e, faamagalo mai loʼu ele agavaa, ma ia e manatua ou uso i le alofa mutimutivale—ioe, tautau atu lou le agavaa i luma o le Atua i taimi uma lava.
15 Ma ia alofa le Alii ia faamanuia mai i lou agaga, ma talia oe i le aso gataaga i lona malo, e nofo i lalo i le filemu. O lenei alu ia, loʼu atalii e, ma aoao atu le afioga i lenei nuu. Ia e faamamalu. Loʼu atalii e, tofa.

robotstxt: allowed

filter: keep


text:
FA’AMAONIA TU’UAIGA O LE SOLI TOFAGA USO LONA TO’ALUA
Ua fa’amaonia e le Fa’amasinoga Fa’aitumalo moliaga o le fa’atupu vevesi fa’asaga i le alii o Mapu Leota, ona o se fa’alavelave lea na tula’i mai i le masina o Mati 2012, ina ua ia tago tago i le itutinosa a le uso o lona to’alua a’o moe.
Na matua teena e Leota lea tuuaiga, ma mafua ai loa ona faataunuuina lana faamasinoga iloilo e pei ona faia i le taeao ananafi, i luma o le alii faamasino ia John Ward II, peitai ina ua mae’a ona faafofoga le faamasinoga i molimau a le malo, na tuuina mai ai loa lana faaiuga e nofosala Leota i le moliaga o le faatupu vevesi i nofoaga faitele.
E le’i lelei se molimau a le tina sa aafia i lenei mataupu ona o le tagi ao ia nofoia le nofoa molimau i le taeao ananafi.
O nisi o molimau a le malo e aofia ai le tina sa aafia ma lona to’alua, o ia foi o se ali’i leoleo su’esu’e i le Matagaluega o le Puipuiga o le Saogalemu Lautele.
I faamaumauga a le faamasinoga sa taua ai e faapea, na faateia le tina na aafia a’o momoe ma si ona to’alua ma le la fanau i le potu malolo o le latou fale i Nuuuli, ina ua ia faalogoina se tagata o tago tago atu i lona itutinosa (tulou).
Na te’i le tina ma nofo a’e i luga, ma ia vaaia ai le ua molia i loo tu mai i ona vae, o le taimi lava lea na ia fafaguina ai lona to’alua, peitai e ala a’e lona to’alua ua fuli mai le tua o le ua molia ua savali aga’i atu i fafo o le fale.
Na faailoa e le tina na aafia i leoleo, e le o se taimi muamua lea ua faia ai e Mapu uiga nei ia te ia.
E le’i nofo lelei le mataupu i le va o le ua molia ma le toalua o le uso o lona to’alua i le po na tulai mai ai le faalavelave, ina ua taumafai le toalua o le tina na aafia e fesiligia le ua molia i le mafuaaga ua ia faia ai lenei gaioiga, peitai na oso mai foi le ua molia ma ia teena tuuaiga faasaga ia te ia.
O loo tumau pea poloaiga o loo tatala ai le ua molia i tua, e faatali ai le aso Gafua lea ua faatulaga e lau ai lona faasalaga.
O le moliaga o le faatupu vevesi i nofoaga faitele, e mafai ona faasala ai se tasi i le toese mo le umi e le silia ma le 6 masina, pe faasala foi i le salatupe e le silia ma le $500, poo le faasala foi i faasalaga uma ia e lua.


text:
Vaega 97
1–2, O le toatele o le Au Paia i Siona (Itumalo o Siakisone, Misuri) ua faamanuiaina i lo latou faamaoni; 3–5, Ua taʼualoaʼia Parley P. Pratt i ana galuega i le aoga i Siona; 6–9, O i latou o e e tausia a latou feagaiga e taliaina e le Alii; 10–17, E i ai se fale o le a fausia i Siona o le a mafai ai e e ua loto mamā ona vaai i le Atua; 18–21, O Siona o i latou ua loto mamā; 22–28, O le a sao Siona mai le sasa a le Alii pe afai e faamaoni o ia.
1 E Moni Ou te fai atu ia te outou o aʼu uo, Ou te tautala atu ia te outou i loʼu leo, o le leo lava lea o loʼu Agaga, ina ia mafai ona Ou faailoa atu ia te outou loʼu loto e faatatau i o outou uso i le laueleele o aSiona, o le toatele o i latou ua lotomaualalo moni ma o loo saili ma le filiga e aoao le poto ma maua le upumoni.
2 E moni, e moni Ou te fai atu ia te outou, amuia e faapena, ona o le a latou maua; aua o Aʼu, o le Alii, e faaali atu le alofa mutimutivale ia te i latou uma o e aagamalu, ma i luga o i latou uma o soo se tasi Ou te loto i ai, ina ia mafai ona taʼuamiotonuina Aʼu pe a Ou aumai i latou i le faamasinoga.
3 Faauta, Ou te fai atu ia te outou, e faatatau i le aaoga i Siona, o Aʼu, o le Alii, ua fiafia i le tatau ona i ai o se aoga i Siona, ma i laʼu auauna foi o eParley P. Pratt, ona ua mau o ia ia te aʼu.
4 Ma o le tulaga e oo i ai le faaauau pea ona mau o ia ia te aʼu, o le a faaauau pea ona pulefaamalumalu o ia i le aoga o i le laueleele o Siona, seia Ou tuu atu ia te ia ni isi poloaiga.
5 Ma o le a Ou faamanuiaina o ia i le tele o faamanuiaga, i le faamalamalamaina o tusitusiga paia uma ma mealilo mo le faagaeetiaina o le aoga, ma le ekalesia i Siona.
6 Ma i e o totoe o le aoga, o Aʼu, o le Alii, Ou te loto e faaali atu i ai le alofa mutimutivale; e ui i lea, o loo i ai i latou o e e ao ina aaoaiina, ma o le a faaalia a latou galuega.
7 Ua faataatia le amatau i le tafuʼe o laau; o laau uma e lē fua mai i efua lelei o le a tatuu i lalo ma lafo i le afi. O Aʼu, o le Alii, ua fai atu ai.
8 E moni Ou te fai atu ia te outou, o i latou uma o i totonu o i latou o e ua latou iloa ua afaamaoni o latou eloto, ma ua momomo, ma ua salamo o latou agaga, ma ua iloto e tausi a latou feagaiga e ala i le otaulaga—ioe, o taulaga uma e poloaiina e Aʼu, o le Alii—e utaliaina i latou e aʼu.
9 Aua o Aʼu, o le Alii, o le a faia i latou ia fua mai e pei o se laau fua tele ua toto i se fanua lelei, i tafatafa o se vaitafe mamā, e fua mai ai ni fua pele e tele.
10 E moni Ou te fai atu ia te outou, o loʼu loto, ia tatau ona fausia se afale mo aʼu i le laueleele o Siona, e pei o le eata na Ou tuu atu ia te outou.
11 Ioe, ia tuu atu ia fausia vave, i le sefuluai a loʼu nuu.
12 Faauta, o le asefuluai ma le taulaga lenei ua manaomia e Aʼu, o le Alii, mai o latou lima, ina ia i ai se efale e fausia mo aʼu, mo le faaolataga o Siona—
13 Mo se nofoaga o le afaafetai mo le au paia uma, ma o se nofoaga o le aoaoga mo i latou uma o e ua valaaulia i le galuega o le auaunaga i o latou valaauga ma tofi eseese uma;
14 Ina ia mafai ona faaatoatoaina i latou i le amalamalamaaga o la latou auaunaga, i le teori, i le mataupu autu, ma i le mataupu faavae, i mea uma e faatatau i le emalo o le Atua i le lalolagi, le malo lea o ona iki ua faaee atu i o outou luga.
15 Ma o le tulaga e oo i ai e loʼu nuu ona fausia se fale mo aʼu i le suafa o le Alii, ma latou lē tuua se mea aeleelea e sau i ai i totonu, ina ia lē faaeleeleaina, o le a toʼa ai i ona luga loʼu emamalu;
16 Ioe, ma o le a i ai loʼu aafioaga iina, ona o le a Ou alu atu i ai i totonu, ma o i latou uma e loto emamā e o mai i ai i totonu, o le a vaai i le Atua.
17 Ae afai e faaeleeleaina Ou te lē alu atu i ai i totonu, ma o le a lē i ai foi loʼu mamalu iina; aua Ou te lē alu atu i totonu o ni malumalu ua lē paia.
18 Ma, o lenei, faauta, afai e fai e Siona nei mea, o le a auluola o ia ma faalauteleina o ia lava ma avea ma nuu mamalu tele, malosi tele, ma mataʼutia tele.
19 Ma o le a faamamaluina o ia e aatunuu o le lalolagi, ma o le a fai ane: E moni lava o eSiona o le aai lea o lo tatou Atua, ma e moni lava e lē mafai ona paʼū Siona, pe aveesea i fafo mai lona tulaga, aua ua i ai le Atua iina, ma ua i ai iina le aao o le Alii;
20 Ma ua tauto o ia i le mana o lona malosi e avea ma ona faaolataga ma ona aʼolo maualuga.
21 O lea, e moni, ua faapea ona fetalai mai o le Alii, ia olioli Siona, aua o aSiona lenei—O e Ua Loto Mamā; o lea, ia tuu atu ia Siona e olioli, aʼo e uma ua amioleaga, o le a faanoanoa.
22 Aua faauta, ma tagai, ua vave ona oo mai o le atauimasui i luga o e ua lē amioatua e pei o le asiosio; ma o ai e sao mai ai?
23 O le a oo mai le asasa a le Alii i le po ma le ao, ma o le tala o lea sasa o le a faaatuatuvale ai tagata uma; ioe, o le a lē taofia seia afio mai le Alii;
24 Aua ua mumū aʼe le toasa o le Alii e faasaga ia latou mea inosia ma a latou galuega amioleaga uma.
25 E ui i lea, e asao Siona pe afai e vaai o ia ia fai mea uma o soo se mea ua Ou poloaiina ai o ia.
26 Ae afai e lē vaai o ia ia faia soo se mea ua Ou poloaiina ai o ia, o le a Ou aasiasi atu ia te ia e tusa ma ana galuega uma, i se puapuaga tiga, ma efaamai, ma mala, ma le pelu, ma le itauimasui, ma le afi ofaaumatia.
27 E ui i lea, ia tuu atu ia toe faitau tasi atu lenei mea i ona taliga, o Aʼu, o le Alii, ua talia lana taulaga; ma afai e lē toe agasala o ia, o le a aleai se tasi o nei mea e oo mai i ona luga;
28 Ma o le a Ou afaamanuiaina o ia i manuia, ma faateleina se faatelega o manuia i ona luga, ma luga o ona tupulaga e faavavau faavavau lava, ua fetalai mai ai le Alii lo outou Atua. Amene.


text:
Tele mataupu na laga i le iloiloga a le falema’i
O le mafuaaga autu e talitonu le falema’i ua mafua ai ona to’atele tagata mama’i, tele vailaau ma fualaau e mana’omia mo togafitiga o gasegase, o le soona tausami o tagata o le atunuu i taumafa e le tatau mo le tino, ma ua avea ai Samoa o le atunuu numera tasi i le lalolagi i le lapopo’a o ona tagata.
I le ulua’i folasaga a le Taitaifono o le Komiti Faafoe a le Falemai o le LBJ i le fonotaga lea sa faia i le aso Faraile na te’a nei, e faamalamalama ai e le falemai a latou siitaga i le atunuu, sa saunoa ai Moananu Va e faapea, i suesuega sa faia e le Vaega o le Soifua Maloloina i le lalolagi, ua manino mai, o Samoa e numera tasi i le lalolagi i le lapopo’a ma mamafa ona tagata.
“Aisea e mafua ai ona lapopo’a, mamafa ma aafia gofie tagata Samoa i ma’i, e mafua mai i le sese o meaai o loo tatou faaaogaoina, e fiafia tele i apa inu, o nai mea suamalie ae ua le naunau e faaaoga taumafa e maua ai le soifua maloloina,” o le saunaoga lea a Moananu.
O nisi o faamaumauga na faailoa e Moananu i le fonotaga i le vaiaso na te’a nei sa ia taua ai e faapea, mai le toa 117 o tagata o lo o togafitia i le gasegase o le faamama toto i le taimi nei i le LBJ, o lo o aofia ai ma se tamaititi e 14 tausaga le matua.
Na taua e Moananu, o le mafuaaga autu o nei faafitauli, o le le fuafua lelei e le atunuu o taumafai tatau mo i latou.
I tulaga o pepe na fananau mai i le uluai 5 masina o le tausaga, o lo o taua ai le toatele o pepe na fananau mai ia Ianuari seia oo mai ia Me na te’a nei.
I le masina o Ianuari, e 94 pepe na fananau ai, o Fepuari e 89, o Mati e 91, o Aperila e 92 ma Me e 97.
“Ua to’atele naua pepe o loo faananau mai i lea masina ma lea masina, ma ua tele naua ai togafitiga e manaomia e le falemai mo le atunuu, ae o loo feagai le falemai ma faafitauli tau tupe i le taimi nei, ma ua avea ai lea o se tasi o to’atuga i le auaunaga a le falemai mo le atunuu,” o le saunoaga lea a Moananu.
E lata i le toa 30 i latou na faatasi atu i le iloiloga lea sa valaauina e le pulega a le LBJ i le aso Faraile na te’a nei, e faamanino atili ai tulaga o siitaga i ana tautua ia ua fuafua e faamamaluina i se taimi o le masina fou.
Na taua e le pulesili o le LBJ ia Michael Gerstenberger e faapea, o le tautua autu a le LBJ, e le aofia ai le sailiga o tupe e faatupe ai ana tautua.
O nisi na auai i lenei iloiloga e aofia ai tagata taitoatasi, o se alii faipule mai le fono faitulafono ia Faimealelei A. Allen, o alii ma tamaitai fomai o le LBJ, atoa ai ma se sui o lo o tauva i le faiga palota o loo lumanai nei mo le tofi lutena kovana, le tofa ia Lei S. Thompson.
O le mataupu na lagalaga ai finagalo o le toatele, o le tulaga i totogi o tagata faigaluega a le falemai, lea na taua e Gerstenberger e faapea, o le 52% o le latou paketi e $37 miliona e alu i totogi o tagata faigaluega.
Saunoa le alii faipule ia Faimealelei, e tatau i le pule o le falemai ona faamanino atili lana faamatalaga i tulaga o totogi, ina ia manino lelei pe fia le tupe o lo o alu i le totogiina o tagata o loo galulue i le aso ma le po e tautua le atunuu, ae fia foi le tupe o loo totogi ai le vaega lea e nofonofo i totonu o le ea malulu, ma ta’i to’alua pe ta’i to’atolu foi i le faatinoina o le galuega e tasi.
Na taua e Gerstenberger e faapea, o le faafitauli o le paketi a le LBJ o loo i ai, o le 80% e faalagolago i tupe mai le feterale, peitai o lea ua faaalia e le malo tele nisi o ana fuafuaga e aofia ai le faaitiitia o tupe o loo faaalu i nisi o ana polokalame, ona o le tulaga faaletonu ua i ai le tamaoaiga o le lalolagi i le taimi nei.
Fai mai Gerstenberger, afai ae faaitiitia tupe o loo aumai i le feterale mo le LBJ, o lona uiga o le a faapea foi ona faaauau pea ona feagai le LBJ ma faafitauli tau tupe.


text:
E ala i Ana fetalaiga ma Ana faataitaiga, ua faaali mai ai e Keriso ia i tatou le auala e faalatalata atili atu ai ia te Ia.
Ou te faafetai i le faatasi ai ma outou i lenei konafesi a Le Ekalesia a Iesu Keriso o le Au Paia o Aso e Gata Ai. O Lana Ekalesia lenei. Ua tatou tauaveina i o tatou luga Lona suafa a o tatou ulufale mai i Lona malo. O Ia o le Atua, o Lē Foafoa, ma le atoatoa. O tatou o tagata e noatia i le oti ma le agasala. Ae i Lona alofa mo i tatou ma o tatou aiga, ua Ia valaaulia ai i tatou ia latalata atu ia te Ia. O Lana fetalaiga lenei: “Faalatalata mai ia te au ma o le a Ou faalatalata atu ai ia te outou; saili mai ia te au ma le filiga ma o le a outou maua ai au; ole mai, ma o le a outou maua ai; tuitui mai, ma o le a tatala atu ai ia te outou.”1
I lenei vaitau o le Eseta ua faamanatu mai ai ia i tatou le mafuaaga tatou te alolofa ai ia te Ia atoa ai ma le folafolaga ua Ia faia i Ona soo faamaoni ia avea ma Ana uo pele. Sa faia e le Faaola lena folafolaga ma tau mai ia i tatou le auala, i la tatou auaunaga ia te Ia, e afio mai ai o Ia ia i tatou. O se tasi o faataitaiga o loo i se faaaliga ia Oliva Kaotui a o ia auauna atu i le Alii faatasi ma le Perofeta o Iosefa Samita i le faaliliuga o le Tusi a Mamona: “Faauta, o oe o Oliva, ma ua Ou tautala atu ia te oe ona o ou manao; o lea ia teu nei upu i lou loto. Ia e faamaoni ma filiga, i le tausiga o poloaiga a le Atua, ma o le a Ou siomia ai oe i lima o lo’u alofa.”2
Sa ou oo i aafiaga o le olioli o le latalata atu i le Faaola atoa ai ma Lona latalata soo mai ia te au e ala i nai faatinoga faatauvaa o le usiusitai i poloaiga.
Ua outou maua foi na aafiaga. Atonu o le taimi sa e filifili ai e auai i se sauniga faamanatuga. Sa ou oo i ai i se Sapati a o ou laitiiti lava. I na aso sa matou maua ai le faamanatuga i se sauniga i le afiafi. O le manatuaina o lea aso e tasi i le silia ma le 65 tausaga talu ai, ina ua ou tausia le poloaiga e faapotopoto faatasi ma lou aiga ma le Au Paia, o loo ou faalatalata atili atu ai pea lava i le Faaola.
Sa pogisa ma malulu fafo. Ou te manatua le lagonaina o le malamalama ma le mafanafana i le falelotu i lena afiafi ma ou matua. Sa matou aai ma feinu i le faamanatuga, na tufa mai e le Au Perisitua Arona, na osifeagaiga ai ma lo tatou Tama Faalelagi ia manatua pea Lona Alo ma tausi i Ana poloaiga.
I le faaiuga o le sauniga na matou usuina ai le viiga “Iesu, Se’i E Faatasi Mai,” faatasi ai ma upu o i ai: “Iesu, ia e faatasi mai, ua oo mai le po.”3
Sa ou lagonaina le alofa o le Faaola ma Lona latalata mai i lena afiafi. Ma sa ou lagonaina le mafanafana o le Agaga Paia.
Sa ou manao e toe faamumu tasi lava ia lagona o le alofa o le Faaola ma Lona latalata mai lea na ou lagonaina i lena sauniga faamanatuga i lou talavou. O lea sa ou tausia ai lata mai nei se isi poloaiga. Sa ou saili i tusitusiga paia. I tusitusiga paia, sa ou iloa na mafai ona ou toe foi i tua ia maua le Agaga Paia ina ia ou lagona ai mea na lagonaina e soo o le Alii toetu ina ua Ia taliaina la laua valaaulia e afio atu i totonu i lo la fale ma faatasi ma i laua.
Sa ou faitau i le aso lona tolu ina ua mavae Lona Faasatauroga ma le tanuga. Sa maua e tamaitai faatuatua faatasi ma isi le maa ua fuliese mai le tuugamau ma vaaia ua le o i ai Lona tino iina. Sa latou o atu i lo latou alolofa mo Ia e faauu Lona tino.
Sa tutu ni agelu se toalua i talaane ma fesili atu pe aisea ua latou fefefe ai, ma faapea atu:
“Se a le mea tou te saili ai le ua soifua i e ua oti?
“E le o iinei o ia, a ua tu: ia outou manatua i lona fetalai atu ia te outou ina o i Kalilaia o ia,
“Ua faapea atu, E tatau ona tuuina atu o le Atalii o le tagata i lima o tagata agasala, ma ia faasatauroina, ma toe tu mai i le aso tolu.”4
Ua faaopoopo atu e le Talalelei a Mareko le taitaiga mai se tasi o agelu: “A ia outou o atu, ina tau atu i ona soo atoa ma Peteru, e muamua atu o ia ia te i latou i Kalilaia: tou te iloa ai o ia ia te outou.”5
Sa faapotopoto le Au Aposetolo ma soo i Ierusalema. E pei foi e ono tatou oo i ai, sa latou fefefe ma tuufesili a o latou fetalatalaa‘i faatasi e faatatau i le uiga ia i latou o Lona maliu ma lipoti o Lona toetu.
E toalua ni soo sa savavali i lena aoauli mai Ierusalema i le auala i Emau. Sa faaali atu le Keriso toetu i le ala ma savavali faatasi ma i laua. Sa afio atu le Alii ia i laua.
O le tusi a Luka ua faatagaina ai i tatou e savavali faatasi ma i laua:
“Ua la fetautalatalaai, ma fesueai, ona faalatalata mai ai lea o Iesu, ua o faatasi ma i laua.
“A ua punitia o laua mata, o lea ua le iloa ai o ia e i laua.
“Ua fetalai atu o ia ia te i laua, O a ea ia upu ua oulua felafolafoai ai, o oulua o savavali, ma ua mata faanoanoa?
“O le tasi o i laua e igoa ia Kaleopa, ua tali mai ia te ia, ua faapea mai, Pe na o oe ea lē aumau i Ierusalema ma le le iloa o mea ua tutupu ai i ona po nei?”6
Sa la tau atu ia te Ia lo la faanoanoaga ina ua maliu Iesu ae ua la faatuatuaina o Ia o le Togiola o Isaraelu.
Atonu sa i ai se aafiaga i le siufofoga o le Alii toetu a o Ia fetalai atu i nei soo e toalua faanoanoa ma le faavauvau:
“Ona fetalai atu lea o ia ia te i laua, O tagata valea, ma loto faigata ona talitonu i mea uma ua fai mai ai e le au perofeta:
“E le tatau ea ona tiga o le Keriso i mea faapena, i le oo ai o ia i lona mamalu?
“Ona faamatala ai lea e ia ia te i laua o mea ua tusia ia te ia i Tusi uma, ua amata mai ia Mose atoa ma le au perofeta uma.”7
Ona oo mai lea o se taimi na faamafanafanaina ai lou loto talu lo’u tamaitiiti:
“Ua latou faalatalata atu i le aai ua latou o i ai; a o ia ua aga atu peiseai a alu loa.
“A ua la pulunaunau ia te ia, ua faapea mai, Tatou te nonofo ma i maua nei; aua ua taugagaifo le la, ua lata i le afiafi. Ona ulufale atu lea o ia, latou te nonofo.”8
Sa talia e le Faaola i lena po le valaaulia e ulufale atu i le fale a Ona soo e latalata i le nuu o Emau.
Sa Ia taumafa faatasi ma i laua. Sa ave le areto, faamanuia, ona vavae lea, ma tuu atu ia i laua. Na matala o la mata ona la iloa ai lea o Ia. Ona mou ese lea o Ia mai le la vaai. Sa tusia e Luka mo i tatou ia lagona o na soo faamanuiaina: “Ona la fetalatalaai lea, E lei mu ea o ta loto i totonu ia i taua, ina ua fetalai o ia ia te i taua i le ala, ina ua faamatala mai foi e ia o Tusi ia te i taua?”9
I lena lava itula na faataalise atu ai ia soo e toalua i Ierusalema e tau atu i Aposetolo e toasefulutasi lea mea ua tupu ia i laua. I lena taimi na toe faaali atu ai le Faaola.
Na Ia toe iloiloina valoaga o Lana misiona e togiola mo agasala a fanau uma a Lona Tama ma motusia noataga o le oti.
“Ua fetalai atu foi o ia ia te i latou, Ua faapea ona tusia, e faapea foi ona tatau ina tiga o le Keriso, ma toe tu nai e ua oti i le aso tolu:
“Ina ia talaiina foi le salamo ma le faamagaloina o agasala i nuu uma i lona igoa, e amata mai i Ierusalema.
“O molimau foi outou i nei mea.”10
O le fetalaiga a le Faaola e moni lava mo i tatou e pei foi ona i ai mo Ona soo i na aso. O i tatou o molimau o nei mea. Ma o le poloaiga mamalu na tatou taliaina ina ua papatisoina i tatou i Le Ekalesia a Iesu Keriso o le Au Paia o Aso e Gata Ai na faamanino mai lava ia i tatou e le perofeta o Alema i seneturi ua mavae i vai o Mamona:
“Ma sa oo ina fai atu o ia ia te i latou: Faauta, o vai nei o Mamona (ona sa faapea ona ta’ua o ia vai) ma o lenei, ona ua outou manao e o mai i le lafu a le Atua, ma ta’ua o ona tagata, ma outou loto e tauave avega a le tasi, ina ia māmā;
“Ioe, ma outou loto e faanoanoa faatasi ma e e faanoanoa; ioe, ma faamafanafana atu ia te i latou o e e manaomia le faamafanafana, ma tutu o ni molimau a le Atua i taimi uma ma i mea uma, ma i nofoaga uma atonu tou te i ai, seia oo lava i le oti, ina ia mafai ona togiolaina outou e le Atua, ma faitauina faatasi ma i latou o le uluai toetutu, ina ia mafai ona outou maua le ola e faavavau—
“O lenei ou te fai atu ia te outou, afai o le manao lea o o outou loto, se a se mea tou te tetee ai i le papatisoina i le suafa o le Alii, o se molimau i ona luma ua outou ulu atu i se feagaiga faatasi ma ia, o le a outou auauna atu ia te ia ma tausi ana poloaiga, ina ia mafai ona liligi atili tele mai e ia lona agaga i luga o outou?
“Ma o lenei ina ua faalogo mai tagata i nei upu, sa pati o latou lima i le olioli, ma alalaga mai: O le manao lea o o matou loto.”11
Ua tatou osifeagaiga e le gata i le sii ae i luga o e mafatia ae ia avea foi ma molimau o le Faaola i le umi tatou te ola ai.
O le a mafai ona tatou faia e aunoa ma le toilalo a o tatou lagonaina le alofa mo le Faaola ma Lona alofa mo i tatou. A tatou faamaoni i folafolaga ua tatou osia, o le a tatou lagonaina le faateleina o lo tatou alolofa mo Ia. O le a tatou lagonaina Lona mana ma Lona latalata mai ia i tatou i Lana galuega.
Ua faamanatu mai e Peresitene Thomas S. Monson ia i tatou i le tele o taimi le folafolaga a le Alii i Ona soo faamaoni: “Ma ai se talia outou, o iina o le a Ou i ai foi, ona o le a Ou alu muamua atu i o outou luma. O le a Ou i ai i lo outou lima taumatau ma lo outou agavale, ma o le a i ai lo’u Agaga i o outou loto, ma si’o faataamilo outou e a’u agelu, e sapasapai outou i luga.”12
O loo i ai se isi ala tatou te lagonaina ai Lona faalatalata atili mai ia i tatou. A tatou tuu atu ni auaunaga tuuto ia te Ia, e faalatalatala atili mai o Ia ia i latou tatou te alolofa i ai i o tatou aiga. O taimi uma e valaauina ai au i le galuega a le Alii e siitia ese pe tuua foi lo’u aiga, ou te vaaia ai lava le faamanuiaina e le Alii o lou toalua ma lau fanau. Na te sauniaina ni Ana auauna agaalofa ma ni avanoa e faalatalata atili atu ai lo’u aiga ia te Ia.
Ua outou lagonaina foi lena faamanuiaga e tasi i o outou olaga. O le toatele o outou o loo i ai ni e pele o loo fesesetai solo i le ala i le ola e faavavau. E te mafaufau po o le a se isi mea e mafai ona e faia e toe faafoi mai ai i latou. E mafai ona e faalagolago i le Alii ia faalatalata atili atu ia i latou a o e auauna atu ia te Ia i le faatuatua.
Tou te manatua le folafolaga a le Alii ia Iosefa Samita ma Sini Rikitone ina o malaga ese i laua mai o la aiga i Lana galuega: “A’u uo o Sini ma Iosefa, o loo manuia o oulua aiga; ua i ai i latou i o’u lima, ma o le a Ou faia ia te i latou e pei ona lelei ia te a’u; ona ua i ai ia te a’u le mana uma.”13
E pei foi o Alema ma le Tupu o Mosaea, o nisi o matua faamaoni o e o loo auauna atu ma le lelei tele i le Alii mo se taimi umi ae o loo i ai ni fanau o loo se ese e ui i le ositaulaga a o latou matua mo le Alii. O loo latou faia mea uma latou te mafaia, ae foliga mai e le o tauia a latou taumafaiga, e oo lava i fesoasoaniga mai uo agaalofa ma faamaoni.
Sa tatalo Alema ma le Au Paia i ona aso mo ona atalii ma atalii o le Tupu o Mosaea. Sa oo mai ai se agelu. O a outou tatalo ma tatalo a i latou o loo faatinoina lo latou faatuatua o le a aumaia ai auauna a le Alii e fesoasoani i tagata o o outou aiga. O le a latou fesoasoani ia i latou e filifili le ala e toe foi ai i le aiga i le Atua, e tusa lava pe o loo osofaia i latou e Satani ma ana au, o lona faamoemoega o le faaumatia lea o aiga i lenei olaga ma i le faavavau.
Tou te manatua upu na fetalaia e le agelu ia Alema le Itiiti ma atalii o Mosaea i lo latou fouvale: “Ma lea foi, sa fetalai mai le agelu: Faauta, ua faafofogaina e le Alii talosaga a lona nuu, ma talosaga foi a lana auauna, o Alema, o le o lou tamā; ona sa tatalo atu o ia ma le faatuatua tele e uiga ia te oe, ina ia mafai ona aumai o oe i le malamalama o le upumoni; o lea, o le pogai lea ua ou sau ai, e faatalitonu oe i le mana ma le pule a le Atua, ina ia tali talosaga a ana auauna, e tusa ma lo latou faatuatua.”14
O la’u folafolaga ia te oe o loo tatalo ma auauna atu i le Alii e le mafai ona faapea o le a e maua uma faamanuiaga e te momoo i ai mo oe lava ma lou aiga. Ae e mafai ona ou folafola atu ia te oe o le a latalata atili atu le Faaola ia te oe ma faamanuia ia te oe ma lou aiga i le mea sili. O le a e maua le mafanafana o Lona alofa ma lagona le tali o Lona latalata atili atu ia te oe a o e aapa atu ou lima e auauna atu ai i isi. A o e fusifusi i manua o i latou o e mafatia ma ofo atu le faamamaina o Lana Togiola ia i latou o e faanoanoa i agasala, o le a lagolagoina oe e le mana o le Alii. O loo faaloaloa atu Ona aao faatasi ma ou lima e fesoasoani ai ma faamanuia le fanau a lo tatou Tama Faalelagi, e aofia ai i latou i lou aiga.
O loo i ai se feiloaiga mamalu i le aiga ua saunia mo i tatou. O le a tatou iloaina i lena taimi le faataunuuina o le folafolaga a le Alii o loo tatou faamemelo i ai. O Ia lava lea o le a faafeiloaia i tatou i le ola e faavavau faatasi ma Ia ma lo tatou Tama Faalelagi. Sa faamatalaina e Iesu Keriso i lenei ala:
“Saili e aumai i luma ma faatu la’u Siona. Tausi i a’u poloaiga i mea uma.
“Ma, afai e te tausia a’u poloaiga ma tumau e oo i le iuga, o le a e maua le ola e faavavau, le meaalofa silisili lea o meaalofa uma a le Atua.”15
“Aua o i latou o e e ola e fai mo o latou tofi le lalolagi, ma o e e oti o le a malolo mai ia latou galuega uma, ma o le a mulimuli atu a latou galuega ia te i latou; ma o le a latou maua se pale i maota o lo’u Tama, ua Ou saunia mo i latou.”16
Ou te molimau atu tatou te mafaia e ala i le Agaga ona mulimuli i le valaaulia a le Tama Faalelagi: “O Lo’u Atalii Pele lenei. Faalogo ia te Ia!”17
E ala i Ana fetalaiga ma Ana faataitaiga, ua faaali mai ai e Keriso ia i tatou le auala e faalatalata atili atu ai ia te Ia. O le a maua e fanau uma a le Tama Faalelagi o e filifili e ulufale atu i Lana Ekalesia e ui atu i le faitotoa o le papatisoga le avanoa i lenei olaga e aoaoina ai i Lana talalelei mai i Ana auauna valaauina Lana valaaulia, “O mai ia te au.”18
O Ana auauna uma ua osifeagaiga i totonu o Lona malo i le lalolagi, ma i le lalolagi o agaga, o le a mauaina Lana taitaiga mai le Agaga a o latou faamanuia atu ma auauna atu i isi mo Ia. Ma o le a latou lagonaina Lona alofa, ma maua le olioli o le faalatalata atili atu ia te Ia.
O au o se molimau o le Toetu o le Alii ma le mautinoa e pei sa ou i ai iina i le afiafi faatasi ma soo e toalua i le fale i le ala i Emau. Ou te iloa o loo soifua o Ia ma le mautinoa e pei o Iosefa Samita ina ua ia vaai i le Tama ma le Alo i le malama o se taeao susulu i le togavao i Palamaira.
O le Ekalesia moni lenei a Iesu Keriso. Ua na o ki lava o le perisitua o loo umia e Peresitene Thomas S. Monson o i ai le mana mo i tatou e faamau ai i aiga ina ia ola ai e faavavau faatasi ma lo tatou Tama Faalelagi ma le Alii o Iesu Keriso. O le a tatou tutu faafesagai i le Aso o le Faamasinoga i luma o le Faaola. O le a avea ma se taimi o le olioli mo i latou o e latalata atu ia te Ia i Lana galuega i lenei olaga. O le a avea ma se mea fiafia le faalogo atu i upu: “Le auauna lelei e ma le faamaoni.”19 Ou te molimau atu ai o se molimau o le Faaola toetu ma lo tatou Togiola i le suafa o Iesu Keriso, amene.
Faaali Mau Faasino
-
-
-
3. “Iesu; Se’i E Faatasi Mai,” Viiga, nu. 93.
-
4. Luka 24:5–7.
-
5. Mareko 16:7.
-
6. Luka 24:15–18.
-
7. Luka 24:25–27.
-
8. Luka 24:28–29.
-
9. Luka 24:32.
-
10. Luka 24:46–48.
-
11. Mosaea 18:8–11.
-
-
-
14. Mosaea 27:14.
-
-
-
-
18. Mataio 11:28.
-
19. Mataio 25:21.


text:
FAGOGO TAMA O LE C.I.A.
vaega #5
E le i iloa e le toeaina ma le olomatua o loo fa'ataga musu le ali'i o Eteuati e sau, a ua leva ona mana'o i ai le loto o le tama e oo atu i le fale. E le fa'apea e sau ona nofo fa'atasi lea i se fale e tasi, aua a vaai atu i totonu o le lotoa e i ai fo'i isi fale fealolo la e tutu mai i tua, o i'ina na fa'asino i ai Eteuati e nofo ai ae nofo le teine i le fale tele la e luma.
Ua uma mai le ripoti i toeai'ina uma ia e i ai i le kegi lea ua masaloimia i le su'esu'ega a le tama o Eteuati, ua nofo lava ia i le isi fale a le toeaina ma le olomatua, ona o le la alolofa i le uo a le la tama teine.
Ia o le tele lava la o po e moe lava i le potumoe a lana teine ae alu fa'avaveao i tua i lona fale, aua e momoe lava le toeaina ma le olomatua i le'i taitai se afiafi i aso uma.
E o'o fo'i i le taimi e usu ai le toeaina i le galuega, e te'a le fitu i le taeao ua alu, e ta ifo le taimi e sauni ai le toeaina, ua leva ona sauni mai lana ave ta'avale i fafo, ma ua fa'avevela fo'i le afi o le ta'avale.
Ia e usu fa'atasi ia le tama o Eteuati ma lana teine o Sera, e usu lava le tagata ia.
O le fale o le toeaina ma le olomatua, e lima potumoe, ae tofu uma potumoe ma faletaele e i ai, e tasi lava le fogafale ae faaaoga fasi tepu i luga le fale (pe a ma le sefulu futu, fa'ato'a o'o ai i le maualuga o le fausaga o lea ituaiga fale.)
E i ai le potu télé lava lena e fa'atatau mo pati tetele e tu i le tau fa'asiuisuga o le itu taumatau o le fale, o le potu malolo e sosoo mai ma le potu ai, ona soso'o atu lea i tua ma le umukuka.
Ia potu moe fo'i e i itu tauagavale e tutu mai ai, o fausaga tuai lava le ata mai o le fale. Le ituaiga fale lena e ta'u o le 'Victoria's House'.
Tu'u ia la le manaia o le fale a matua o le teine, ma le anoano o tagata faigaluega i totonu o le fale, ma tagata faigaluega fo'i i fafo, ia a'o lê mea e sili ai, ua latalata le tama o Eteuati i le fale o le tamaloa lea o Selefuti.
Ia o'o loa i le afiafi lena ua uma ona fai le meaai a le toeaina ma le olomatua, fai atu loa ia Sera, e fai i lana ua e sau e latou te 'aai, ma ua sau nei le tama o Eteuati ua fai le latou mea ai, fai atu loa le toeaina, "A o'o taeao i le taimi faapenei taeao, aua nei e toe alu i lou fale e te 'ai ai, sau 'i'inei tatou te 'aai fa'atasi ai. Ma o taeao fo'i lea oute alu ai e ta-polo…"
E faia pea


text:
tao ma ola
Tải tao ma ola cho điện thoại java android iphoneTải tao ma ola miễn phí
, , ,
Download tao ma ola mien phi
Tai tao ma ola về điện thoại Welcome to Ola. Start a conversation, explore your interests, and be in the ... vừa tức thì - Ola Android. Đổi hình bìa mới cho trang cá nhân. co_be1m65_saigon., 26 Tháng Chín 2014 ... Hướng dẫn lập tài khoản Ola chat nhanh nhất, 2 cách lập tài khoản Ola mới nhất hiện nay. ... Hướng dẫn tạo tài khoản Apple ID miễn phí không cần VISA trên ... TÓM LƯỠI CÂU CÁ LÓC - CÂU RÊ RẤT MƯỢT MÀ & CHỐNG ..., Dec 5, 2010 ... E o kerisiano loto masalosalo Na maliu Iesu ina ia ta magalo Na maligi i lona toto ia ta saoloto Po o e lagonaina lona ola ofoina Talofa i tiga o ..., O nei mea uma, ma nisi o mea o loo outou silafia, o luitau ia o le ola sololelei ma .... foi a latou tao ma polo e teu ai vine, aua foi nei toe aoaoina tagata i ni taua., Fai mai nisi na mafua lea igoa ona o le 'olo o se alii e igoa ia Moa sa ola mai i ... Sa avea ia le tao ma mausa o le itu lea; e le gata ina fai ma o latou faailoga i ..., E taulamua ia le igoa o Pili i aga a tagata ola i Upolu faapea ma le vaevaega o ... ia le tao o le faailoga lea o le loto toa i taua faapea foi ma le vaega maosisifo o ..., ai 'amu, e pei ole fagota savali, fa'aogaina o 'enu ma ola. ... (3) Umia po'o le fa' aogaina o matatao, so'o se ituaiga tao, aū ma fulu'aū, so'o se ituaiga faga, po'o ..., O le tali o toga toga, ma ua aafia togo o lo'o ola i nuu e pai o. Fasitoo-tai. i totonu o Fasitoo-tao o lo'o ma'ua ai togo lapopoa ma toga laiti e tu latalata i le sami. , download tao ma ola .
Tải tao ma ola về máy miễn phí
Zalo.Jar (Java) ( cài đặt cho điện thoại java, nokia s40 s60 v2 v3, viettel)
Zalo.APK (Android) ( Cài đặt cho điện thoại android , samsung galaxy y ace j s 2 3 4 5, lg, sky, nokia x xl, zenphone 4 5 6, htc, sony xperia, oppo ...)


text:
O le sailia ma le mauaina o le taliaina e le Alii, o le a taitai atu ai i le malamalama e faapea ua filifilia ma faamanuia i tatou e Ia.
A o o’u laitiiti, ou te manatua nisi o taimi e alu ai lo’u tamā ma ave a’u ma te galulue i galuega faatino. Sa i ai se matou togalaau laitiiti i ni nai kilomita mai le mea sa matou nonofo ai, ma sa tele lava mea e fai i taimi uma e sauni ai le togalaau i vaitau taitasi. Ma te galulue i le fale e faasavilivili ai po o le fauina po o le lipeaina o pa. Ou te manatua taimi uma e fai ai nei galuega i le maatiati o le malulu, tetele o le kiona, po o le maligi o timuga. Ae sa ou fiafia i ai. E aoao a’u e lo’u tamā i le ala e fai ai ia mea ma le onosai ma le taliaina.
I se tasi aso sa ia valaaulia ai au e faamau se faovilivili ma lapatai mai, “Manatua, afai e te soona vilimauina, o le a gau.” O le mimita, sa ou manao ai e faaali atu ia te ia le mea e mafai ona ou faia. Sa ou viliina ma lo’u malosi atoa, ma, sa faapena lava, na gau ia te a’u le faovilivili. Sa fai mai lana tala malie, ona ma toe amata ai lea. E ui lava ina sa ou “faaleaga mea” ae sa ou lagonaina i taimi uma lona alofa ma lona talitonuina o a’u. Ua silia ma le 10 tausaga talu ona maliu o ia, ae o loo o’u manatuaina pea lona leo, lagona lona alofa, olioli i ana faamalosiauga, ma lagona lona taliaina.
O le lagona o le taliaina e se tasi tatou te alolofa i ai o se manaoga taua lea o le tagata. O le taliaina e tagata lelei e musuia ai i tatou. E faateleina ai lo latou lagona o le taua o le tagata lava ia ma le talitonuga ia te oe lava. O i latou o e e le maua le taliaina mai punavai manaomia e masani ona saili atu i se isi mea. Latou te ono su’e atu i tagata e le manatu popole i lo latou tulaga faamanuiaina. Latou te ono pipii atu i uo sese ma fai mea ua latou iloa e le sa’o e taumafai ai e maua le aloaiaina o loo latou sailia. Latou te ono sailia le taliaina e ala i le faia o se ituaiga sitaili faapitoa o lavalava e faaosofia ai lagona o le auai po o tulaga e faatulaga ai. Mo nisi, o le tauivi mo se matafaioi iloga po o se tulaga taualoa e mafai foi ona avea ma se auala e sailia ai le taliaina. Latou te ono faamatalaina lo latou taua e ala i se tofiga latou te umia po o tulaga latou te maua.
E oo foi i totonu o le Ekalesia e le o taimi uma tatou te saoloto ai mai nei ituaiga o mafaufauga. O le sailia o le taliaina mai punavai sese po o le mo mafuaaga le sa’o, e tuu ai i tatou i se auala lamatia—le auala lea e ono taitaieseina ai i tatou ma oo atu ai i le faatafunaga. Nai lo o le lagonaina o le faatauaina ma le talitonu o le tagata ia te ia lava, o le a iu ina tatou lagona le tuulafoaiina ma le le amanaiaina.
Sa fautuaina e Alema lona atalii o Helamana, “Vaai ia e tepa atu i le Atua ma e ola ai.”1 O le punavai autu lava o le faatagaina ma le taliaina tumau, o lo tatou Tama Faalelagi ma Lona Alo o Iesu Keriso. La te silafia i tatou. La te alolofa ia i tatou. La te le taliaina i tatou ona o o tatou suafa faalagilagi po o tulaga tofi. La te le silasila i o tatou tulaga. La te silasila i totonu o o tatou loto. La te taliaina i tatou o le ituaiga tagata e i ai i tatou ma le tagata o loo tatou taumafai ia avea ai. O le sailia ma le mauaina o le taliaina mai ia i La’ua o le a le aunoa ona siitia ma faamalosiau ai i tatou.
O le a ou faasoa atu se mamanu faigofie afai e faaaogaina, e mafai ona fesoasoani ia i tatou uma e maua ai le taliaina sili. O lenei mamanu sa tuuina mai e le Alii e ala mai i le Perofeta o Iosefa Samita: “E moni ou te fai atu ia te outou, o i latou uma o i totonu o i latou o e ua latou iloa ua faamaoni o latou loto, ma ua momomo, ma ua salamo o latou agaga, ma ua loto e tausi a latou feagaiga e ala i le taulaga—ioe, o taulaga uma e poloaiina e A’u, o le Alii, e taliaina i latou e a’u.”2
O lenei mamanu e aofia ai ni laasaga faigofie se tolu:
-
1.
Iloa ua faamaoni ma momomo o tatou loto,
-
2.
Iloa ua salamo o tatou agaga, ma
-
3.
Ia loto e tausi a tatou feagaiga e ala i le taulaga, e pei ona poloaiina ai e le Alii.
Muamua, e tatau ona tatou iloa ua faamaoni ma momomo o tatou loto. E faapefea ona tatou iloa lena mea? Tatou te amata i le faia o se iloiloga faamaoni faaletagata lava ia. O le loto o le ogatotonu lea o o tatou lagona. A o tatou vaavaai i totonu o o tatou loto, tatou te faia se iloiloga mo i tatou lava. O mea e le iloa e se tagata o latalata mai ia i tatou, tatou te iloaina lelei lava. Tatou te iloa o tatou faamoemoega ma manaoga. A tatou faia se manatunatuga faamaoni, ma amiotonu, tatou te le ‘alo pe taufaasese ia i tatou lava.
E i ai foi se ala e faamasino ai pe o momomo o tatou loto. O se loto momomo o se loto lea e agavaivai, e matala, ma e mataalia. Pe a ou faalogo a o fetalai mai le Faaola, “Faauta, ou te tu atu i le puipui ma tu’itu’i atu,”3 Ou te faalogo atu i Lana tu’itu’i mai i le faitotoa o lo’u loto. Afai ou te tatalaina le faitotoa lenei ia te Ia, o le a sili atu lo’u mataala i valaaulia a le Agaga, ma e sili atu lo’u taliaina o le finagalo o le Alii.
Pe a tatou mafaufau loloto ma le faamaoni ma le agaga tatalo i le telē e oo i ai le faamaoni ma le momomo o o tatou loto, o le a aoaoina i tatou e le Agaga Paia. O le a tatou maua se faamautinoaga matagofie po o se aoaiga mālū, e valaaulia ai i tatou e galulue.
Lona lua, e tatau ona tatou iloa ua salamo o tatou agaga. O le upu salamo i le Oxford dictionary ua faamatalaina o le “lagonaina po o le faaalia o le faanoanoa i le iloa ua faia e se tagata se mea sese.”4 Afai e i ai so tatou agaga salamo, tatou te faailoa atu a tatou agasala ma faaletonu. E aoao gofie i tatou i “mea [uma] tau i le amiotonu.”5 Tatou te lagona le faanoanoa faaleatua ma manao e salamo. O se agaga salamo e naunau e faalogo “i uunaiga a le Agaga Paia.”6
O se agaga salamo e faaalia e ala i lo tatou malilie ma naunautai e galulue. Tatou te naunau e faamaualalo i tatou lava i luma o le Atua, naunau e salamo, naunau e aoao, ma naunau e sui. Tatou te naunau e tatalo, “Ae aua le faia lo’u loto, a o lou finagalo.”7
O le laasaga lona tolu i le taliaina e le Alii o se filifiliga malamalama e tausi a tatou feagaiga e ala i le taulaga, “ioe, o taulaga uma e poloaiina e A’u o le Alii.”8 E tele ina tatou mafaufau e faapea o le upu taulaga e faatatau i se mea telē pe faigata ona tatou faia. I ni tulaga faapitoa e ono moni ai lenei mea, ae o le tele lava, e faatatau i le ola ai i aso taitasi o ni soo moni o Keriso.
O se tasi o auala tatou te tausi ai a tatou feagaiga e ala i le taulaga, o le fetagofi atu ma le agavaa i le faamanatuga i vaiaso taitasi. Tatou te saunia ma le iloa lelei i tatou lava mo le sauniga paia. Tatou te faafou ma faamautu ai a tatou tautinoga paia i le Alii. O le ala lenei tatou te lagona ai Lona taliaina ma maua ai Lana faamautinoaga e faapea, o a tatou taumafaiga ua silafiaina ma ua faamagaloina a tatou agasala e ala i le Togiola a Iesu Keriso. I lenei sauniga, e folafola mai ai e le Alii ia i tatou, a o tatou naunau e tauave i o tatou luga le suafa o Lona Alo ma manatua pea o Ia ma tausi Ana poloaiga, o le a tatou maua pea Lona Agaga e faatasi ma i tatou. O le avea o le Agaga Paia ma o tatou soa tumau o le faailoaga sili lea o le taliaina e le Atua.
O isi auala e tausi ai a tatou feagaiga e ala i le taulaga, e pei lava le faigofie o le taliaina o se valaauga i le ekalesia ma auauna atu ai ma le faamaoni i lena valaauga pe o le mulimuli ai i le valaaulia a lo tatou perofeta, o Thomas S. Monson, ia aapa atu ia i latou o e o loo tutu i tafāala ma e manaomia le laveaiga faaleagaga. Tatou te tausi a tatou feagaiga e ala i le taulaga i le tuuina atu lea o auaunaga le leoa i lo tatou vaifale po o le lotoifale po o le sueina o suafa o o tatou tuaa ma fai galuega faalemalumalu mo i latou. Tatou te tausi a tatou feagaiga e ala i le taulaga i le taumafai pea mo le amiotonu, ia faamaoni, ma faalogo i uunaiga a le Agaga a o tatou ola i o tatou olaga i aso taitasi. O nisi taimi o le tausia o a tatou feagaiga e leai lava se isi mea e sili atu nai lo o le tumau mausali ma le faamaoni pe a pesi solo mai faafitauli o le olaga.
Ina ua uma ona faamalamalama atu le mamanu o le auala e taliaina ai e Ia, sa faaaoga loa e le Alii se aoaoga matagofie e faailoa mai ai le ala tatou te manuia ai o ni tagata taitoatasi ma o ni aiga a o tatou sailia Lana taliaina. Na fetalai o Ia, “Aua o A’u o le Alii, o le a faia i latou ia fua mai e pei o se laau fua tele ua toto i se fanua lelei, i tafatafa o se vaitafe mamā, e fua mai ai se fua e taua tele.”9
Pe a tatou ola patino e tusa ai ma le Agaga o le Alii ma lagona Lona taliaina, o le a faamanuiaina i tatou e sili atu i mea tatou te malamalama i ai ma fua mai ai ni fua se tele o le amiotonu. O le a tatou i ai faatasi ma i latou ia sa Ia fetalai atu i ai, “Ua lelei ia, le auauna lelei e, ma le faamaoni: ua e faamaoni i nai mea iti, ou te tofia oe e pule i mea e tele: ina ulufale mai ia i le fiafia o lou Alii.”10
O le sailia ma le mauaina o le taliaina e le Alii, o le a taitai atu ai i le malamalama e faapea ua filifilia ma faamanuia i tatou e Ia. O le a tatou maua le talitonuga faateleina o le a Ia taitai i tatou ma taiala i tatou mo le lelei. O Lona alofa tunoa o le a iu ina manino i o tatou loto, i o tatou olaga, ma i totonu o o tatou aiga.
Ma lo’u loto atoa, ou te valaaulia ai outou e saili le taliaina e le Alii ma olioli i Ana faamanuiaga folafolaina. Pe a tatou mulimuli i le mamanu faigofie ua fofola mai e le Alii, o le a iu ina tatou iloa ai ua taliaina i tatou e Ia, e tusa lava po o a o tatou tulaga tofi, tulaga, po o le atoatoa faaleolaga nei. O Lona taliaina agalelei o le a musuia ai i tatou, faateleina lo tatou faatuatua, ma fesoasoani tatou te taulima ai mea uma tatou te fetaiai i le olaga. E ui lava i o tatou luitau, o le a faamanuia, ma faatamaoaigaina i tatou,11 ma lagona le toafilemu.12 O le a tatou i ai faatasi ma i latou o e na fetalai mai ai le Alii:
“Aua le matatau, le fanau laiti e, ona o outou o a a’u, ma ua ou manumalo i le lalolagi, ma o outou o ni o i latou o e ua tuuina mai e lo’u Tama ia te a’u;
“Ma e leai so i latou o e ua tuuina mai e lo’u Tama ia te a’u e leiloa.”13
I le suafa o Iesu Keriso, amene.
Faaali Mau Faasino
-
1. Alema 37:47.
-
-
3. Faaaliga 3:20.
-
4. Oxford Dictionaries Online, “contrite,” oxforddictionaries.com.
-
5. Alema 21:23.
-
6. Mosaea 3:19.
-
7. Luka 22:42.
-
-
-
10. Mataio 25:21.
-
11. Tagai Mosaea 2:22.
-
12. Tagai Mosaea 2:41.
-


text:
Tala otooto mai le Fono Faitulafono
FESILIGIA MAFUA’AGA UA TUAI AI TALOSAGA MO NONOGATUPE
Ua talosagaina e le afioga i le alii faipule ia Puleleiite Li’amatua Tefele Jr ia le faataunuuina o se iloiloga e fesiligia ai se tasi o mataupu o lo o atugalu ai le atunuu, e faasaga i le tautua a faletupe i le atunuu, mo le faatinoga o talosaga mo nonogatupe.
Saunoa le alii faipule e faapea, e toatele tagata o le atunu’u ua tuu fesili i le fia malamalama, pe aisea ua mafua ai ona telegese le faagaioiga o talosaga mo nonogatupe i le taimi nei.
Saunoa Puleleiite e faapea, o nonogatupe i aso ua mavae e tasi lava le vaiaso pe lua e faatali ai ae maua, peitai o le suiga lea ua maitauina i nisi o talosaga mo nonogatupe ua o o atu lava i le tai fa vaiaso o faatalitali, ae tulua foi le talia ma le teena.
Na taua e le alii faipule e faapea, afai ua i ai ni suiga fou ua faia e faletupe, e tatau ona logo le atunuu, afai foi ua mafua lea suiga ona o le tulaga vaivai ua i ai le tamaoaiga, e tatau foi ona silafia e le atunuu.
“O le mea lea ua i ai, e le o toe i ai se talosaga mo se nonogatupe o toe fai iinei, e faatumu lau talosaga ona lafo lea i fafo e talia mai ai pe teena foi,” o le saunoaga lea a le alii faipule.
O le komiti o le Sailiga Manuia a le maota lea o loo taitaifono ai le afioga i le alii faipule ia Toeaina Faufano Autele, ua taoto atu i ai le suesueina o lenei mataupu.
VIIA FUAMATU LE LOLOFI MAI O TURISI I LE TERITORI
Na viia e le afioga i le alii Senatoa mai Alataua ia Fuamatu J.V Fuamatu le tautua a le Ofisa o Turisi i le atunuu, ona o le faatupulaia o vaa meli o loo malaga mai ai turisi ua asia le teritori i lenei tausaga faapea ai ma tausaga ua tuana’i atu.
E fetaui lava le lolofi mai o turisi i le aso ananafi ina ua taunuu le vaa o le Sun Princess ae toe tauaofia loa le Fono Faitulafono mo ana galuega masani, i le tuanai ai o lana malologa e tasi le vaiaso le umi.
Saunoa Fuamatu, o suiga ua vaaia i le lolofi mai o turisi i le atunuu, e le gata o se atavaaia lea o le tulaga manuia o lenei atina’e, ae o se auala foi e maua ai e tagata faipisinisi tupe fou mo a latou pisinisi aemaise ai o le tamaoaiga o le atunuu.
O faanaunauga o le alii Senatoa, ia faaopoopo mai pea le aofai o meli mai fafo e ulufale mai i le atunuu, ina ia toatele ai turisi e fiafia e malaga mai i Amerika Samoa.
Na vaaia le tumutumu solo o le taulaga ma vaega eseese o le atunuu i le aso ananafi, i turisi na malaga mai i le Sun Princess lea na malaga mai i le motu o French Polynesian i le taeao ananafi, ma tuuvaa atu ai loa i Niu Sila i le afiafi ananafi.
E silia i le toa 2,000 le aofai o le pasese ma le auvaa na malaga mai i le vaa, lea foi sa vaaia ai le toatele o pasi ma taxi na faamanuiaina i le feaveaina lea o turisi e faamatamata solo i vaega eseese o le atunuu.
ATUGALU VAAMUA I LE AAFIA O LE SAMI ONA O LE SUAVAI LAFOA’I
Na taua e le afioga i le alii faipule mai Pago Pago ia Vaamua Henry Sesepasara sona atugaluga o loo i ai, ina ua maitauina tulaga aafia ua i ai ogasami o le Fagaloa, e mafua mai i le suavai lafoa’i mai le kamupani i’a a le StarKist Samoa lea o loo pamu i le sami i gatai tonu o le afioaga o Aua.
Na taua e Vaamua e faapea, ua maua i ni ripoti le faamutaina lea o le konekarate a le kamupani i’a ma se tasi o kamupani, lea sa masani ona o latou la’uina atu le suavai lafoa’i mai le kamupani i tai i le moana ma pamu atu ai, ma o le faanoanoaga lea ua maitauina, talu mai le taimi na taofia ai lea konekarate, ua tele le afaina o le sami i le Fagaloa, ona o lea ua le toe aveina le lapisi o le suavai lafoa’i e pamu i le moana, ae ua pamu lava i gatai o Aua ma lafoa’i ai.
“Soo se taimi lava e tulaga faaletonu ai le gataifale i gatai o le Fagaloa, poo ni otaota ma lapisi e lafoa’i ai, e i’u uma atu lava i gatai o Pago Pago ma to’a ai, ma o le isi lena faanoanoaga tele i lo’u sui faipule, ona o le a aafia atu ai ma le soifua maloloina o tagata o le atunuu aemaise ai lo’u itumalo,” o le saunoaga lea a Vaamua.
Sa ia taua foi e faapea, afai ete malaga i luga o le auala i Afono ma e vaavaai mai i le sami, e te maitauina ai suiga ua i ai le lanu o le sami i le Fagaloa, ua amata lanu enaena isi itu ae lanu paepae le isi itu, o iina e faailoa atu ai aafiaga ua i ai le gataifale e mafua mai i le suavai lafoa’i o loo pamu i ai.
Na faafetaia e le Sui Fofoga Fetalai o le maota o sui le finagalo o le alii faipule, ma taoto atu ai loa le mataupu i le komiti o le Faagaioiga o le malo, lea o loo taitaifono ai le afioga i le alii faipule mai Aua ia Faimealelei Allen, mo le faatulagaina o se iloiloga.


text:
Fagogo: O OE NA FILIFILIA E O’U MATUA
[E toe faatalofa atu i uo ma paaga masani a le tatou polokalame i lenei vaiaso, ae alo maia o le toe faaauauina lenei o le tatou polokalame mai le vaiaso na te’a nei, lea na gata mai i le taimi lea na malomaloa ai le ote a le olomatua ia Lineta ona o le fiafia e alu i le pasi usu a Etimani ae le usita’i i le faatonuga lea ua fai atu ia te ia.]
Na te’i taliga o Lineta i le tala a lona tina e uiga i le alu i le pasi ma sii i vae o Amako peitai e lei manao le teineititi e faamamafa tele i lona mafaufau le ote a le olomatua, ina ne’i maitau mai e sa’o le mea lea o loo avaavau atu ai ia te ia ae o lona loto i le taimi lea, ua oso lona inoino i fafine o le nuu aua o latou tala uma nei o loo fai i le olomatua lea ua mafua ai ona faasa le feefee a le olomatua ia te ia. “Ua le ki’eki’e faalelei gofoi o le au mea amopopo i gofoa o le pasi ae alalai mai fua i pisigisi a isi kagaka ma le leaga o le ea,” o le tomumu toatasi lea a Lineta ao tu i luma o le latou fale e faatali le taimi e alu atu ai le pasi. O le aso foi lea na toe alu atu ai Lineta ma faasasa’o foi i tua i le nofoa lea e nofo mai ai Amako ona toe si’i fo’i lea i ona vae ma la tali e ao agai atu le pasi i Tuasivi i le aoga, o le masani lava lea a le toalua lea i taeao uma seia oo lava i le la tausaga mulimuil e faauu ai, ma o se mafutaga foi ua mafana.
O le isi aso Sa i taimi o felaugaaiga a faifeau na malaga atu ai le faifeau o le isi nuu tuaoi e lauga atu i le falesa o le nuu a Lineta ma avatu ai ni alii A’oa’o se to’alua ua toe ta’itasi tausaga ona faau’u fo’i lea o le la faafaifeau. Na faateia alii a’oa’o ina ua la vaaia ni tamaitai lalelei o le aulotu lea ma ua naunau e fia talanoa ma faamasani i ai ina ia faamautu ai se mafutaga mo le lumanai, o uiga lava ia o a’oa’o pe a oo ina tu lalata le taimi e faauu ai e avea ma faifeau, e tatau ona saili ni a latou faletua e avea ma soa o le galuega.
“Faafetai mo le toona’i i lenei aso Sa, ta te maona fua lava i lou laufofoga fiafia ma lou lalelei siaula,” o upu ia a le alii a’oa’o o Lokeni i le tamaitai o Lineta ina ua maea le toonai, lea foi na tali atu e le tamaitai i ona laufofoga fiafia ma faapea atu i ai, “Aua ia ete saunoa faapena lau susuga a le alii a’oa’o, o vae a nei ma lima e tautuaina a outou susuga pe a malaga mai iinei,” o le tala lea a Lineta ma faaauau ai lava le la talanoaga ma Lokeni i le isi tulimanu o le faletoona’i, ae o mata o lona tina ua le emo ese mai lona mata’ituina uma o talanoaga ma gaioiga ma le a’oa’o o loo fai. O le mae’a ai o le toona’i i le aso lea na talatalanoa atu ai loa le tina o Lineta ia te ia ma faapea atu i ai, “Koaga e alu i le fale o le faifeau ma faamasagi i alii a’oa’o o loo o mai e saili gi a lakou falekua, o lou lumaga’i lelei lega gai lo lou fiafia e ke si’i i luga o vae masomasoa o Amako e leai sau pa’upa’u e maua mai ai.”


text:
Tala o Faamasinoga
LT. STEVEN CASKEY
E ono masina lea ua faanofovaavaaia ai e le Faamasinoga Faaitumalo le Pule o le Ofisa o le U.S Coast Guard i le teritori, ia Lt. Steven Caskey, ina ua ta’usala o ia i le moliaga o le ave taavale faatautala, le moliaga na toe suia e le malo ae solofua ai le moliaga o le ave taavale ‘ona.
O nisi o poloaiga o le faanofovaavaaia a le alii o Lt. Caskey e aofia ai le faasa ona ia toe tagofia se ava malosi po o fualaau faasaina, o le a mafai foi ona faia ni suesuega i lona tino ina ia faamaonia ai, na te le o toe faaaogaina fualaau faasaina.
E 45 aso ua se’i ai lana laisene ave ta’avale, ma ua poloaina foi o ia na te totogia le salatupe e $100.
LOKENI NUUSOLIA
O le aso ananafi na faamoemoe e faia ai le faamasinoga autu a Lokeni Nuusolia i luma o le faamasinoga faaitumalo, peitai e le’i faataunuuina lea iloiloga, ina ua manatu le ua molia e faaagafua ona aia tatau, ae tuu sa’o atu loa i le faamasinoga maualuga e faataunuu ai lana iloiloga.
O lo o tuuaia Nuusolia i le moliaga mamafa e tasi o le taliaina o ni oloa sa ave faagaoi, o se solitulafono e mafai ona faasala ai se tasi i le toese mo le umi e le sili atu i le 7 tausaga, pe faasala foi i le salatupe e le sili atu i le $5,000.
O le moliaga ua tuuaia ai Nuusolia, na afua mai lea ina ua talepe e ni alii se toalua le faleoloa o le FJ & P Kruse i Leone ia Setema 2009, ma la gaoia ai se pusa tupe u’amea sa i totonu o le faleoloa.
Fai mai le malo, na ave e le aualii gaoi le pusa tupe u’amea ia Nuusolia, ma tuu ai e le ua molia i se tasi o fale tuufua e tu i le latou fanua.
E leai ma se tupe sa i totonu o le pusa tupe u’amea na aveesea, sei vagana ai le pito i luma o le pusa tupe sa faaleagaina. O tupe sa i totonu o le pusa e aofia ai le tinoitupe e $24,129.95; tupe siaki e $1,828 ma le $5,492 o food stamp.
MOSE TIMOTEO
Ua faamalieina le faamasinoga i le ripoti a le Ofisa Faanofovaavaaia, faatatau i le tulaga ua i ai le faanofovaavaaia a le alii mai Pago Pago lea sa ta’usala i le faalavelave na maliu ai lona tuaa i le masina o Aokuso 2008.
O le alii o Mose Timoteo Jr na faasala mo le 28 masina i le toese i Tafuna i le 2009, ina ua faamaonia e le faamasinoga maualuga le moliaga o le fasioti tagata pa’ivalea na toe suia e le malo.
O le faasalaga faafalepuipui a Timoteo Jr e 28 masina, o le isi lea tuutuuga o lana faanofovaavaaia e 7 tausaga na tuu atu i ai e le faamasinoga. Sa faapea foi ona poloaina o ia ina ia aua ne’i misi lona alu e vaai lana foma’i, ma ia faamaoni i le inuina o ana fualaau ma vailaau o le mafaufau, faasa lea ona ia toe soli se tulafono, ma ia alu e vaai le ofisa faanofovaavaaia faalua i le masina.
I lana iloiloga i le vaiaso na te’a nei, na faailoa ai e le Ofisa Faanofovaavaaia i le faamasinoga e faapea, o loo usitaia uma e Timoteo Jr poloaiga uma sa tuuina atu i ai e le faamasinoga, ma ua maitauina foi se suiga tele i lona olaga.
Ona o lea tulaga, sa talosagaina ai loa e le Ofisa Faanofovaavaaia le faamasinoga, ia aveese le poloaiga sa faalua ai ona alu atu Timoteo Jr e vaai le latou ofisa i le masina, ae ua lava le faatasi.
O se tasi lenei o faalavelave na faateia ai le toatele o le atunuu, ina ua faaoo e le ua molia le maliu i lona lava tuaa i le latou fale i Pago Pago, ae ina ua fesiligia o ia e leoleo i le mafuaaga o le faalavelave, sa ia faailoa i ai e faapea, o ia e aafia i le gasegase o le mafaufau, ae a oo loa ina oso ma faatetele lona ma’i, ona oso ai loa lea o lona ita i lona tama


text:
E mafai ona laveaiina i tatou mai ala o le fili ma le amioleaga e ala i le liliu atu i aoaoga i tusitusiga paia.
E i ai sa’u uo lelei lava sa tuuina mai ia te au se fusiua fou e fai i le taimi o le sauniga ou te lauga ai i taimi taitasi o le konafesi aoao. E manaia tele ana sitaili, a ea?
E i ai i la’u uo talavou ni luitau faigata. Latou te faatapulaa ai o ia i nisi o itu, ae o nisi o itu e ofoofogia. Mo se faataitaiga, o lona lototele a o avea ma se faifeautalai e mafai ona faatusa i le fanau a Mosaea. O le faigofie o ona talitonuga ua matua mautu ma mausali ai lenei tautinoga. Ou te iloa o le mafaufau o Scott e le talitonu o ia o tagata uma e auai i Le Ekalesia a Iesu Keriso o le Au Paia o Aso e Gata Ai ma e lei faitauina e tagata uma le Tusi a Mamona ma e leai se molimau e uiga i le moni.
Ou te fia faamatala atu se mea na tupu i le olaga o Scott a o malaga ai na o ia i le vaalele e asiasi i lona uso. Sa lagona e se tuaoi sa nofo latalata ane le talanoaga a Scott ma se tagata sa i ona autafa:
“Talofa, o lo’u igoa o Scott. O ai lou igoa?”
Sa faailoa atu e le tagata sa la nonofo faatasi lona igoa.
“O le a sau mea o fai?”
“O au o se enisinia.”
“Lelei tele. O fea e te nofo ai?”
“I Las Vegas.”
“E i ai le matou malumalu iina. E te iloa le mea o i ai le malumalu Mamona?”
“Ioe. O se fale matagofie.”
“O oe o se Mamona?”
“Leai.”
“Ia, e tatau ona avea oe ma se [Mamona]. O se lotu maoae. Sa e faitau i le Tusi a Mamona?”
“Leai.”
“Ia, e tatau ona e faitau i ai. O se tusi maoae.”
Ou te ioe ma lo’u loto atoa faatasi ma Scott—o le Tusi a Mamona o se tusi maoae. O upu a le Perofeta o Iosefa Samita o loo ta’ua i le itulau o le faatomuaga o le Tusi a Mamona e taua pea ia te au: “Sa ou fai atu i le au uso o le Tusi a Mamona o le tusi aupito sili ona sa’o i lo se isi lava tusi i le lalolagi, o le maa’au’au foi lea o la tatou tapuaiga, e sili foi ona latalata atili atu o le tagata i le Atua i lona ola ai i ona mataupu, nai lo se isi lava tusi.”
O loo tatou aoaoina i lenei tausaga i vasega o le Aoga Sa le Tusi a Mamona. A o tatou sauni ma auai [i le Aoga Sa], faamata e mafai ona uunaia i tatou ia mulimuli i le faataitaiga lototele a Scott ma faasoa atu i isi e le auai i la tatou tapuaiga tatou te fiafia i lenei tusi taua.
O se mataupu taua o le Tusi a Mamona o loo faailoa mai i le fuaiupu mulimuli o le mataupu muamua o le Nifae 1. Sa tusia e Nifae, “Ae faauta, o a’u, o Nifae, o le a ou faaali atu ia te outou le i ai o le alofa mutimutivale agamalu o le Alii i luga o i latou uma o e ua ia filifilia, ona o lo latou faatuatua, e faamalolosi tele ai i latou e oo lava i le mana e laveaiina ai” (1 Nifae 1:20).
Ou te fia talanoa atu e uiga i le auala ua laveaiina ai i tatou e le Tusi a Mamona, o le alofa mutimutivale o le Alii ua faasaoina mo nei aso e gata ai, ua auala mai ai le aoaoina o i tatou i se auala manino ma “sili ona sa’o” le mataupu faavae a Keriso.
O le anoanoai o tala o le Tusi a Mamona o ni tala e faatatau i le lavea’i mai. O le malaga ese mai o Liae ma lona aiga i le vao na faatatau i le laveaiina ai mai le faatafunaga o Ierusalema. O le tala i tagata sa Iareto o se tala o le laveai mai, faapea foi ma le tala i tagata o le nuu o Moleka. Sa laveaiina Alema le Itiiti mai ana agasala. Sa laveaiina le autau talavou a Helamana i le taua. Sa laveaiina Nifae ma Liae mai le falepuipui. O le mataupu o le laveaiina mai ua manino i le Tusi a Mamona atoa.
E lua ni tala i totonu o le Tusi a Mamona e tai tutusa lava ma o loo aoao mai ai se lesona taua. O le tala muamua e mai le tusi a Mosaea, e amata i le mataupu 19. Tatou te aoao i i e uiga i le Tupu o Limae lea sa nofo i le nuu o Nifae. Sa amatalia e sa Lamana se taua e faasagatau i le nuu o Limae. O le taunuuga o le taua, sa faataga e sa Lamana le Tupu o Limae e pule i lona lava nuu, ae sa faapologaina i latou. Sa avea o se filemu faapopoleina tele. (Tagai i le Mosaea 19–20.)
Ina ua le lavava le nuu o Limae i le saua o tagata sa Lamana, sa latou faaoleole atu i lo latou tupu e fai se taua e faasaga ia sa Lamana. E faatolu ona faatoilaloina i latou. Sa tuu atu i o latou luga ni avega mamafa. Mulimuli ane, na faalotomaualaloina i latou lava ma tagi atu i le Alii ina ia Ona laveaiina i latou. (Tagai i le Mosaea 21:1–14.) Fuaiupu 15 o le mataupu e 21 o loo ta’u mai ai ia i tatou le tali a le Alii: “Ma o lenei sa telegese ona faafofoga mai o le Alii i la latou tagi atu ona o a latou amioletonu; e ui i lea sa faafofoga mai le Alii ia latou tagi, ma amata ona faamalulu e ia o loto o sa Lamana sa amata ona latou faamamaina a latou avega; peitai sa lei tusa ai ma le silafaga a le Alii ia laveaiina i latou mai le pologa.”
E lei leva ae taunuu atu Amona ma se vaega o alii mai Saraemila, faapea ma Kitiona—o se tasi o taitai o le nuu o Limae—sa latou faia se fuafuaga ma sa manuia, ma sa latou sosola ese mai sauaga a tagata sa Lamana. Sa telegese ona faafofoga mai le Alii i a latou tagi. Aisea? Ona o a latou amioletonu.
O le tala lona lua e tai tutusa lava i le tele o auala ae e ese foi. O loo tusia le tala i le Mosaea 24.
Sa nofoia e Alema ma lona nuu le laueleele o Helama, ona ua ave uma e au o tagata sa Lamana ia tuaoi o le laueleele. Sa latou potopoto ma faia se vaifofo toafilemu. (Tagai i le Mosaea 23:25–29.) E lei leva ae tuu atu faamalosi e taitai o sa Lamana ni a latou tulafono i tagata o le nuu o Alema ma tuu atu i o latou luga ni avega mamafa e tauave (tagai i le Mosaea 24:8). I le fuaiupu 13 tatou te faitau ai, “Ma sa oo ina oo mai le siufofoga o le Alii ia te i latou i o latou puapuaga, ua fetalai mai: Ina ea ia o outou ulu ma ia faamafanafanaina outou; ona ua Ou iloa le feagaiga na outou faia mai ia te a’u; ma o le a Ou osifeagaiga ma o’u tagata ma laveai i latou mai le pologa.”
Sa laveaiina le nuu o Alema mai lima o tagata sa Lamana ma sa latou taunuu saogalemu atu ma faatasia ma le nuu o Saraemila.
O le a le eseesega i le va o le nuu o Alema ma le nuu o le Tupu o Limae? Na manino lava le tele o mea na eseese ai: sa toafilemu ma sili atu ona amiotonu le nuu o Alema; ua uma ona papatisoina i latou ma ua uma ona osi feagaiga ma le Alii; na muamua ona latou faamaualalaloina i latou lava i luma o le Alii a o lei amataina o latou mafatiaga. O nei eseesega uma ua talafeagai ai ma tatau ona laveaiina vave i latou i se auala faavavega mai lima o i latou o e na faasaua ia i latou. Ua aoaoina i tatou e nei mau e uiga i le mana o le Alii e laveai ai.
O valoaga ia na muai valoiaina le soifuaga ma le misiona a Iesu Keriso ma folafola mai ia i tatou o le a Ia saunia le laveaiina o i tatou. Na saunia e Lana Togiola ma le Toetu se ala mo i tatou uma e manumalo ai mai le oti faaletino ma, afai tatou te salamo, manumalo mai le oti faaleagaga, ma aumaia faatasi ai ma faamanuiaga o le ola e faavavau. O folafolaga o le Togiola ma le Toetu, o folafolaga o le laveaiina mai le oti faaletino ma le faaleagaga, na folasia atu e le Atua ia Mose ina ua Ia fetalai mai, “Aua faauta, o la’u galuega ma lo’u mamalu lenei—ia aumaia le tino ola pea ma le ola faavavau o le tagata” (Mose 1:39).
O se faatusatusaga i talitonuga ua mamanuina matagofie mo i tatou i tusitusiga paia, ua tatou maua ai autau ua tetee mai i tulaga faaletonu ma ua tetee i talitonuga ua leva ona i ai i totonu o tusitusiga paia—o tusitusiga ia na tuuina mai ia i tatou se taiala i le tele o seneturi i le faamautinoaina o tulaga faatauaina ma tulaga faatonuina e faavavau mo a tatou amioga i le olaga. Ua latou faailoa mai o aoaoga i le Tusi Paia e pepelo ma ua le o toe aoga aoaoga a le Matai. Ua latou fetagisi ma faapea mai ua tatau i tagata taitoatasi ona maua le saolotoga e faavae ai ona lava tulaga faatonuina; ua latou taumafai e sui ia aia a tagata e talitonu i le Atua, ma ua feteenai ma mea ua aoao mai i tusitusiga paia ma upu a perofeta.
O se faamanuiaga le i ai o le tala e uiga i le misiona a lo tatou Faaola i le Tusi a Mamona e faaopoopo atu o se molimau lona lua i mataupu faavae o loo faailoa mai i le Tusi Paia. Aisea e taua ai mo le lalolagi le i ai uma o le Tusi Paia ma le Tusi a Mamona? Ou te talitonu o le tali o loo maua i le mataupu e 13 o le 1 Nifae. Sa tusia e Nifae: “Ma sa fetalai mai le agelu ia te a’u, fai mai: O talafaamaumau mulimuli nei, na e vaai atu i ai i totonu o Nuuese [le Tusi a Mamona], o le a faamaonia ai le moni o talafaamaumau muamua, ia e mai aposetolo e toasefululua a le Tamai Mamoe, ma o le a faailoa atu ai i ituaiga, gagana, ma tagata uma, o le Tamai Mamoe a le Atua o le Alo lea o le Tama Faavavau, ma o le Faaola o le lalolagi; ma e ao i tagata uma ona o mai ia te ia, pe e le mafai ona faaolaina i latou” (fuaiupu 40).
E le lava le tutoatasi na o le Tusi Paia po o le Tusi a Mamona foi. Tatou te manaomia uma le lua e aoao atu ai ma aoao mai ai e uiga i le mataupu faavae atoa a Keriso. O le manaomia o le isi [tusi] e le tuuitiitia ai le manaomia o le isi. E manaomia uma le Tusi Paia ma le Tusi a Mamona mo lo tatou faaolataga ma le faaeaga. Faapei ona matuai aoao mai ma le malosi ia Peresitene Ezra Taft Benson: “Pe a faaaogaina faatasi, o le a faatoilaloina e le Tusi Paia ma le Tusi a Mamona ia mataupu faavae pepelo” (“A New Witness for Christ,” Ensign, Nov. 1984, 8).
Ou te fia faaiu atu i le faamatalaina atu o ni tala se lua—e tasi mai le Feagaiga Tuai, ma le isi mai le Tusi a Mamona—e faailoa atu ai le galulue soosoo tauau o nei tusi.
E amata le tala ia Aperaamo i le laveaiina mai o ia mai tagata ifo i tupua o Kaletaia (tagai i le Kenese 11:27–31; Aperaamo 2:1–4). Sa laveaiina mulimuli ane i laua ma lona toalua o, Sara mai o laua faanoanoaga ma folafola atu o le a fai o ia ma tupuga o le nuu tele e manuia foi ia te ia o nuu uma o le lalolagi (tagai i le Kenese 18:18).
O loo i ai i le Feagaiga Tuai se tala ia Aperaamo ma Lota, lona tei, na ia aveeseina mai Aikupito. Sa tuuina atu muamua ia Lota se filifiliga o sona fanua, sa filifili e Lota le fanua laugatasi o Ioritana, ma sa ia faatu lona faleie e faasaga ia Sotoma, o se aai ua tumu i le amioleaga. (Tagai i le Kenese 13:1–12.) O le tele o faafitauli na fetaiai ma Lota i lona olaga mulimuli ane, ma sa tele, na mafua mai ona o lana filifiliga i le amataga e faatu le faitotoa o lona faleie e faasaga atu i Sotoma.
O Aperaamo, le tama o le au faatuatua, na ese le auala na ia ola ai. E moni, sa tele ni luitau, ae sa faamoemoe e avea o se olaga faamanuiaina. Tatou te le iloa po o fea le itu sa faasaga i ai le faitotoa o le faleie o Aperaamo, ae o loo i ai se faaiteite malosi lava i le fuaiupu mulimuli o le mataupu e 13 o le Kenese. Ua tusia faapea, “Ona ave lea e Aperamo [po o Aperaamo] lona faleie, ua alu atu ua mau i aluna o Mamere, o i Heperona lea, ua ia faia foi i lea mea le fata faitaulaga ia Ieova” (Kenese 13:18).
E ui ou te le iloa, ae ou te talitonu patino lava sa faatu e Aperaamo le faitotoa o lona faleie e faasaga i le fata faitaulaga na ia fausia i le Alii. Na faapefea ona ou maua lenei faaiuga? Aua ou te iloa le tala i le Tusi a Mamona lea na faatonuina ai e le Tupu o Peniamina lona nuu e faapotopoto e faalogo i lana lauga mulimuli. Sa faatonuina ai e le Tupu o Peniamina i latou e faatutu faitotoa o o latou faleie e faasaga i le malumalu (tagai i le Mosaea 2:1–6).
E mafai ona laveaiina i tatou mai ala o le fili ma le amioleaga e ala i le liliu atu i aoaoga i tusitusiga paia. O le Faaola o le Laveai Sili, aua ua Ia laveaiina i tatou mai le oti ma le agasala (tagai i le Roma 11:26; 2 Nifae 9:12).
Ou te tautino atu o Iesu o le Keriso ma e mafai ona tatou faalatalata atu ia te Ia e ala i le faitauina o le Tusi a Mamona. O le Tusi a Mamona o se tasi molimau ia Iesu Keriso. O molimau muamua o lo tatou Faaola o le Feagaiga Tuai ma le Feagaiga Fou—po o le Tusi Paia.
Sei o tatou toe manatuaina le faamatalaga a la’u uo o Scott o le Tusi a Mamona: “O se tusi maoae.” Ou te molimau atu ia te outou o le tele o le tulaga maoae o le Tusi a Mamona e mafua mai ona o le tuufaatasiga ma le Tusi Paia, i le suafa o Iesu Keriso, amene.


text:
Alofa: Fa'avae ai Aiga
Na tu a’e nei i luga le toeaina o Pule i lea taimi, ua tu’u atu i lona tuafafine e faia le fo fo mo Silia. E le i umi, ae va’aia le ausulusulu mai o le solo a Filipo ma lona to’alua, le lo’omatua o Segi.
Na tutusa lelei le faiga lea na alu ane muamua ai Naomi, e tau manuo mai lava i le auala e le i o’o mai i totonu o le fale.
“Pule, Pule, o le a le mea ua tupu?” O le aunagi ane lea a lona uso o Filipo. “Ua fa’ateia ma’ua ina ua alu atu Tovi’o, ua ma tu tu a’e loa sau ma le solo. O le a le mea ua tupu i a Silia, e fa’ama’ima’i” Na va’aia e Filipo foliga fa’anoanoa o lona uso matua. Ua iloa lelei e Filipo ma Segi le mea ua tupu, ona sa mata’i pea e Segi uiga o Silia i le taimi na fai ai le talatalanoaga a le aiga, e leai se gaoia o le lo’omatua.
Na fetaui tonu le saofa’i ifo o Segi ma le fa’apea loa o le tala a le lo’omatua o Silia lea ua pulou nei le ie ‘afu, “Ta fia va’ai i si a’u tama o Tagiilima, Naomi ua ou fia va’ai atu i si a’u tama o Tagiilima fa’amolemole.”
Na avea le tagi a’e a le lo’omatua ma ala ua loto vaivai ai Naomi ma Segi i lea taimi ua lagona ai le tulaga e fa’apea ua sili atu ona lagona e Silia ia tiga ina ua alu ‘ese Tagiilima na i lo se isi lava o i la’ua. O Naomi ma Segi ua feagai nei ma le ma’i o Silia, ua avea fo’i lea ma ala ua maua mai ai sina to’a o Silia i lea taimi. “Silia, a e toe fia va’ai i lau tama, ona e loto tele lea, tatalo i le Atua ina ia tu’u mai le avanoa e te toe va’ai atu ai i lau tama.
E leai lava se isi auala Silia, ‘aua e te loto vaivai, ia o tatou fa’afetai fa’atasi i le Atua, ua maua le tofi lelei mo Tagiilima. Ae ia e loto tele pe a fai o lou mana’oga lea ma e tatalo i le Atua, o Ia o le tali o o tatou mana’oga uma.”
Na toe liliu nei Naomi, “O fea tama, Sina, ua a le vai vevela, oe se gaioi, va’ai fo’i oe i tilotilo mai lou to’alua palagi ua toso fa’atata atu oe e, tu’u le fia papalagi, ma au gaioi na, e te le masani ai, gaioi mai i le gaioi fa’aSamoa na ola mai ai, fa’avave.” Na toe liliu nei po’o fea Lolesio, “Lolesio o fea oe, gaioi mai ma ala mai tou faia,i o lea e fa’atali ma ua.” E leai se tama po’o se teine na tu fa’atemeteme, ua gaioi uma ina ua va’aia le tino o Naomi ma fa’alogo i lona leo.
A’o fa’atalitali pe tua ma ni a le fofo na fai nei, o le taimi lea ua na o le lue ane i sasa’e, lue i sisifo le ulu o le tamaloa palagi, lea ua fa’afesaga’i nei ma Filipo. A alu alu upu ua le iloa, velo i luga lima ma fai le fa’atusatusaga o upu ia e ta’u. Toeitiiti lava le isu o Pule a tau ai le lima taumatau o Filipo i le tau fa’amalamalamaina o ana nanu ia e fai nei ia Simi.
Ua na o le tau a’a o si palagi i lea taimi, ua mau ai lima e lua o Filipo i le ua, na i’u lava ina a’apa ifo le palagi i lana taga ma u’u a’e i luga lana ato tupe, ma tatala loa. Na a’apa atu nei Filipo e taofi le lima o Simi, ae ua le mafai le palagi. Ua matala le ‘ato tupe, ma ua se’i mai nei i fafo e Simi le tupe Niu Sila e limasefulu tala, ma tu’u ane i a Filipo. Ua leai se leo o Filipo i lea taimi, ae na o le lulu ane o lona ulu i le to’alua o le tama a lona tuafafine ma lona loto fa’afetai, ua maua sia vaega oa, aua le fagu pulu e fiafia i ai.
Na pei o le ‘emo o le uila i aso loulou o le tau, le gaioi a Filipo i le momonoina o le tupe i totonu o lana taga, ua lagona lona popole, ina ne i iloa ane e lona tuafafine o Naomi.
“Naomi, ua a, ua tau maua mai se to’a o Silia.” O le fesili ane lea a le toeaina o Pule. Na tu a’e nei i luga le lo’omatua o Naomi ma savali ane i le itu o lo’o nofo atu ai lona tuagane. “Ioe, ua tau to’a mai, Pule o le a le mea ua tupu, va’ai oe, letioa lava a le tautala Silia i le taimi na fai ai mea a le tatou aiga, ia o fua la ia, e teu teu i le loto e i’u lava ina fa’atupu ma’i, afai e le tu’ua ma le malosi lona loto, e i’u lava ina fa’atupu ma’i ai.”
Ua le tautala Pule i lona tuafafine, ae ua punou ifo ma ona loimata. Talofa, e le o iloa mai e Tagiilima le tulaga ua o’o i ai lona tina, ua avea o ia ma avega mamafa i le mafaufau ma le loto o lona tina.


text:
O LE UPU
UPU FOU A LE ALII: o le Tusi Paia mo se suiga-Fresh from the Word: the Bible for a change
Aso Faraile Setema 25, 2015: “O i latou uma ua faatasia.”
Tusi Faitau: Iakopo 2: 1 – 13
Matua – Iakopo 2:8-10 “Afai foi ua atoatoa ona anaana o outou i le tulafono silisili, e tusa ma le Tusi, Ia e alofa atu i lē lua te tuaoi, ia pei o oe lava ia te oe, tou te amio lelei ai. A e afai toe te faailogaina tagata, ua outou agasala ai, ua faailoaina ai i le tulafono o solitulafono outou. Auā o se tausi le tulafono uma, a e agasala i se mea e tasi, ua nofo sala ia i mea uma.”
O le Laulau a le Alii, o le faamanatuga, o le galuega taua lea e potopoto ai le au Kerisiano i le taeao ma le afiafi. I le uluai tupu mai o le Ekalesia sa faapea lava ona faia i o latou fale. O tagata Kerisiano Iutaia sa filifilia faapitoa le au kerisiano e auai i le talisuaga a le Alii. Ina ua salalau atu le talaiga kerisiano, na faapea ona lē faapitoa tagata, ao tagata uma e auai i le mafutaga ma Iesu, na talia uma i latou i le talisuaga a le Alii. O tagata Iutaia, o tagata o nuu ese, le tagata pologa ma le tagata saoloto, o alii ma tamaitai, maumea ma le mativa, ua auai faatasi i le tufatufaina o le falaoa i le talisuaga paia a le Alii.
I taimi o le tulai mai o le malo o Roma, e tele tulafono lē talafeagai sa iloa ai. O tagata maualuluga faapea tagata lē taualoa, sa faapea ona valaauina i faamasinoga, o le tagata maualuga na lē faia i ai se faasalaga ao tagata matitiva ua oo i ai le mafatia ma le pologa. O tagata maualuluga ua faatauemu i e loto maulalo, o e ua nonofo i fale lauvao ma le olaga mafatia. I faiga’ai i nofoaga faitele o lē sa maua mea’ai e faalagolago i le taua o lona igoa. E leai foi se tagata e valaauina pe a le taua le igoa ma le mea o loo nofo ai.
Lenei ua tusa ma le lua afe tausaga peitai, o loo tatou nonofo pea ma nei faiga e leai se suiga. I la tatou sosaiete o loo iloa ai le faiga faailoga lanu, faapea le faailoga tagata, o se vaaiga e taua ai le toe vaai i le a’oa’oga a Iakopo mo i tatou.
Na ia faailoa manino, o le olaga faa-Kerisiano e lē tatau ona maua ai se faiga faailoga tagata faapea le olaga faapito. O le olaga faitaaga ma le mulilua, faapea le olaga fasioti tagata, o mea ia e lē tatau ona maua i le olaga Kerisiano. O lea le manatu pe a avea i tatou ma fanau a le Atua, ia tatou taumafai e aveese uiga le amiotonu faapea le faailoga tagata – o mea ua leva ona tatou faia.
Tatalo: Le Alii e, na le maua se mea e te taoto ai, faamagalo mai i matou i le manatu faapito, faapea le faailoga tagata. Fesoasoani mai ina ia matou faia le amiotonu i tagata uma. Amene.


text:
Mana’omia se suiga tulafono sauaga faasaga fanau laiti
E talitonu le alii kovana ia Togiola Tulafono, e tatau ona i ai se suiga i le tulafono lea e faia ai sauaga faasaga i tamaitai, ina ia mautinoa e le gata e faasala le alii sa faia le solitulafono i le tamaitai, ae tatau foi ona i ai se vaega o le tulafono e aafia ai le tamaitai pe afai sa malie i ai lona loto e faiaiga ma le alii ua molia.
“E foliga mai e faatutu lava le mata o le tulafono i le alii ae leai lava se mea e lape ai le tamaitai o loo fai ma le loto malie le faiaiga a’o laititi o ia, ma ou te iloa o le isi lea itu o loo matou taumafai lava e tau saili se fofo ina ia o gatasi ai itu e lua ae le o le pagatia na o alii ae faasaoloto tamaitai,” o le saunoaga lea a le alii kovana.
O lea mataupu na faatula’i e se tina i le taimi o le polokalame a le alii kovana, ona o le mataupu e uiga i le tautua a pasi aoga ma le la’uina o fanau aoga i taimi e a’e ai aoga.
Na taua e le tina lea i luga o le polokalame a le alii kovana, o le isi faafitauli ua ia maitauina i le tautua a pasi aoga, o le vave momoli lea o fanau aoga i faleaoga ae le’i taitai malamalama le taeao, ona tia’i ai lea o fanau i faleaoga ae toe nanati mai le ave pasi ma lana pasi e toe piki atu isi tamaiti aoga.
Fai mai le molimau, o isi ia auala e mafua ai ona aafia fanau teine laiti i faiga faasolitulafono ma faiga le alofa mai isi tagata, ona o lea ua maua le avanoa e tuua ai na o i latou i le faleaoga e aunoa ma se tagata matua poo se faiaoga e vaavaaia i latou.
Peitai na saunoa Togiola, tusa lava pe o le a le vave momoli o fanau i le faleaoga i le taeao e le’i malamalama, tusa lava foi pe tuua na o fanau aoga e aunoa ma se faiaoga poo se tagata matua, afai lava o le teineititi ua mautu ma maua’a aoaoga a ona matua i lona loto, e le mafai ona toilalo lona loto i faaosoosoga a le fili e lu’itauina ai o ia.
Na faamanino e le alii kovana e faapea, o le tulafono o loo i ai, soo se taimi lava e aafia ai fanau teine laiti i gaioiga tau feusuaiga, e faasala lava na o alii, peitai e tatau foi ona i ai se vaega o le tulafono e saisaitia ai ma tamaitai pe afai sa faia ma le loto malie feusuaiga.
Saunoa Togiola e faapea, o loo latou taumafai pea ma loia e saili se fofo o le mataupu lea, ina ia taofia ai le aafia itutasi na o alii ae tatau foi ona i ai se vaega o le tulafono e aafia ai tamaitai pe afai sa faia ma le loto malie le solitulafono.
Ae i le malu puipuia o fanau teine laiti mai solitulafono, o le matafaioi lena a matua uma lava, aua o i latou e afua mai ai le ola mautu ma le saogalemu o fanau.
I le mataupu e pei ona faasea ai matua i le vave momoli lea o fanau i le taeao i le aoga, vaai le lomiga o le To’asavili i le Aso Toana’i ua fano mo le tali a le kovana.


text:
TALAVAI MAUA FUA E LE TOTOGIINA
Ua toe tula’i mai le Mafutaga a Tama o Folafolaga i Amerika Samoa, lea ua silia ma le to’a sefulu Mafutaga Tama i Ekalesia Eseese o aofia ai, latou te galulue fa’atasi ma le Samoa Medical Mission mai South Carolina, Amerika ina ia fa’ao’o mai se auaunaga tau togafitiga o gasegase, mata ma le fanauiti i le aso Lulu o le vaiaso a sau i Lauli’i.
O le Samoa Medical Mission ua tusa ai o le 14 ai lenei o tausaga o latou faia pea lea tautua, e le gata ai na’o i tatou i’inei, ae ua aofia ai Savaii e lua aso o talavai, ma Upolu e lua aso o Talavai mo le mamalu lautele o tagatanu’u.
Ua fa’ailoa mai e to’a 40 le ‘au malaga o i latou ua ofo mai le latou tautua ma tomai e sailia ai gasegase, taumafai ona togafitia sou gasegase o i ai, toe sapalaia ni vaila’au mo ou togafitiga, ma va’aia fo’i ou fofoga i sau va’aiga e talafeagai ma le malosi o ou mata. Ua i ai i lenei tausaga foma’i fa’apitoa mo gasegase o le fanauiti, fa’atasi ai ma tama’ita’i tausima’i uma e fesoasoani i sailiga ma togafitiga a ali’i foma’i o lo’o ua malaga mai.
O le faletalimalo o Mulitauaopele i Lauli’i ma le Ekalesia Penetekoso lea ua fa’atulaga e faia ai lenei talavai e afua i le itula e 8:00 i le taeao se’ia o’o lava i le itula e 4:00 i le afiafi. O le aumalaga e to’ai taunu’u mai i le aso Lua, peitai o le Mafutaga a Tama o le Folafolaga i Amerika Samoa e talimalo ai, saunia le nofoaga e fa’amautu i ai, fagaina i latou ma sapalaia fo’i ala mo feoa’iga ma fela’ua’iga.
O le fa’afetai i lenei vasega o foma’i, tausima’i ma latou fesoasoani ona o lo latou alolofa aua o lo’o totogia lava e i latou o latou pasese e o mai mamao ai e fa’atino lenei tautua.
O le Mafutaga lenei a Tama o Folafolaga, o se mafutaga ua amata ai ona tima’i e tama Faife’au tama uma o latou mafutaga ina ia fa’amalosia ni tima’i e taofia ai le fa’asauaga o tina ma fanau i totonu o lotoifale o latou aiga.
“O se taumafaiga toe a’apa atu a tama o le galuega, ia toe opogi atili e tama o aiga ta’itasi o latou tiute fa’atama, e ta’ita’ia ai latou aiga, ekalesia, nu’u ma le malo!” I le taimi nei, ua atoa le 10 o Fa’afeagaiga mai so’o se Ekalesia lava i le atunu’u ua auai fa’atasi ma latou mafutaga a tama e avea ma totino o lea mafutaga! “Fa’afetai Tama le alolofa ma le tausi aiga lelei!”


text:
Tala o Fa’amasinoga
TETE’E ‘UNCLE’ I ONA MOLIAGA
O se ali’i e 32 tausaga le matua lea o loo tuuaia i lona faia o uiga mataga i lona ‘niece’ e 12 tausaga, ua faatulaga lona ulua’i iloiloga mo le masina fou, ina ua ia teena ona moliaga i le taeao ananafi.
E le o mafai ona faalauiloa le suafa o le ua molia ona o puipuiga i le teineititi o lo o aafia i lenei mataupu.
O moliaga o lo o tuuaia ai le ua molia e aofia ai le faiaiga ma se teineititi e laititi i lalo o le tulafono, tagofia o itutinosa o se teineititi, atoa ai ma lona faia o ni gaioiga e ono lamatia ai le saogalemu o se teineititi.
O tuuaiga faasaga i le ua molia, na afua mai ina ua sola le teineititi mai lona aiga ma ina ua fesiligia o ia e le ali’i leoleo o Ofcr. D. Utu, na fa’ailoa e le teineititi, e mafua ona sola mai lona aiga, ona o lona ita i le fasi so’o o ia e lona tuagane ae le gata i lea, o lona le fiafia i lona ‘uncle’ i le fai soo o lana amioga o le tagotago atu ia te ia pe a ‘ona.
Ina ua fesiligia e leoleo le ua molia e uiga i lenei mataupu, na ia ioeina ai lona tagofia o itutinosa o le teineititi na aafia i le tausaga e 2010, ae o le masina o Ianuari 2012 sa la faiaiga ai.
O lo o taofia pea i le toese i Tafuna le ua molia ina ua le mafai ona ia totogia le $25,000 sa faatulaga e le faamasinoga e tatala ai o ia i tua.
JUBY KOLIO
O le masina o Setema lea ua faatulaga e fofogaina ai le uluai iloiloga a le alii e 22 tausaga le matua o Juby Kolio, ina ua ia teena tuuaiga faasaga ia te ia i luma o le Faamasinoga Maualuga i le taeao ananafi.
O Kolio o lo o taofia i le toese i Tafuna e aunoa ma se tupe ua faatulaga e tatala ai o ia i tua, ona o le matuia o tuuaiga ua faia faasaga ia te ia.
O tuuaiga faasaga i lenei alii e aofia ai lona faia o ni uiga faasotoma i se tamaititi e 11 tausaga le matua, e aofia ai lona faamalosia o ia e fai uiga mataga faapea ai lona ta poina o lona gutu i taimi uma e musu ai lenei alii e faatino gaioiga e manao i ai le ua molia.
O le alii loia fautua ia Mike White o lo o tulai mo Kolio ae o Camille Philippe o loo tula’i mo le itu a le malo.
IOE DEAN LIU NA IA GAOIA SE PUSA PIA
Ua ioeina nei e le alii e 20 tausaga le matua o Dean Liu i luma o le Faamasinoga Maualuga, le moliaga o le talepe fale i le tulaga lua, atoa ai ma moliaga mama e lua o le faaleaga mea totino ma le gaoi, ina ua fofogaina i luma o le faamasinoga sa latou maliliega na sainia ma le malo, lea foi ua talia e le faamasinoga.
I le tali ioe ai o Liu i moliaga e pei ona ta’usalaina ai o ia e le malo, sa ia tautino ai e faapea, i le aso e pei ona taua, sa ia talepeina ai le faitotoa o le faleoloa na aafia, ae ona gaoia mai se pusa pia sa i totonu e aunoa ma se faatanaga a le faatauoloa.
Sa ia taua foi lona tu’iina o le faatauoloa ina ua aga’i atu ia te ia ma manu’a ai o ia.
O tu’uaiga fa’asaga i lenei ali’i talavou na afua mai ina ua taumafai ma se tasi o ana uo e fa’atau mai ni pia i se faleoloa, peita’i sa teena e le fa’atauoloa ona ua te’a le itula e 10:00 e fa’ataga ai ona toe talia le fa’atauina atu o le pia i fafo, ma ia tuliesea ai le ua molia i fafo ma le faleoloa.
I ni nai minute e le’i mamao atu ae vaaia e le faatauoloa i luga o se tasi o ana masini pu’eata le ua molia, o loo ia siiina atu se pusa pia i le faitotoa pito i tua ma tuu atu i se tasi o alii na faatali mai i fafo.
Na tamo’e atu le faatauoloa e tuliloa le ua molia ma ia vaaia ai le faitoto’a pito i tua o lona faleoloa ua malepe, ae o le taimi foi lea na oso mai ai le ua molia ma tu’i o ia ma alu ai loa i le atoa.
Mulimuli ane na taofia ai o ia e leoleo ma tuuina atu ai loa i le toese seia oo mai i le taimi nei. O loo taofia pea i le toese Liu e faatali ai le aso lea ua faatulaga e lau ai lona faasalaga.


text:
Fa’aleo Sanitoa tete’e Itumalo Tualauta i le fuafuaga a le NOAA
I se tusi na tuuina atu e le alii faipule o le itumalo o Tualauta, afioga Larry Sanitoa i le pule o le NOAA ia Dr. Jane Lubchenco, i le aso 5 Ianuari 2012, o loo ia faaleoina ai le finagalo o lona itumalo e tete’e ai i le fuafuaga lea ua uma ona faalauiloa e le Pulega a le NOAA, ina ia toe faaopooopo isi vaega o ogasami i Amerika Samoa, e tuu atu i isi ogasami lea ua maea ona i lalo o le latou puipuiga.
E pei ona silafia, o le aso Faraile na tea nei na faamuta ai le taliaina e le Vaega a le NOAA o fautuaga mai tagatanuu o Amerika Samoa, ina ia faailoa atu ai ni o latou finagalo e uiga i le latou fuafuaga, e toe faalautele ogasami e i lalo o le faasao a le Fagatele Bay National Marine Sanctuary (FBNMS).
Na taua e Sanitoa i lana tusi e faapea, i se fonotaga sa faia i Auasi i le masina o Novema na tea nei, sa ia faaleoina ai atugaluga ma le tete’e i le komiti a le NOAA ma le FBMNS, ma fesiligia ai aia faaletulafono ua manatu ai le NOAA e faagaioi lana fuafuaga ua faalauiloa.
Na siitia e Sanitoa se vaega o le Tulafono Toe Teuteuina a Amerika Samoa i le Ulutala 24, Mataupu 3 o le Vaega 24.0304, lea o loo tuu atu ai le malosiaga i le Matagaluega o le Puipuiga o le Vaomatua ma le Gataifale (DMWR) le malosi latou te pulea, puipui, faasao ma faatumau le tulaga lelei o le ola o meaola ma le siosiomaga i le teritori.
Saunoa Sanitoa, o le fuafuaga e faalautele ogasami i lalo o le vaavaaiga a le FBMNS ua fete’ena’i i le Ulutala 24, Mataupu 3 o le Tulafono Toe Teuteu a Amerika Samoa.
Fai mai Sanitoa, o le Ulutala lea 24 o le Tulafono o loo manino mai ai le le faatumauina pea o le puipuia o taiala atoa ai ma le faamalosia o tulafono a le feterale, ae maise ai foi, o lea fuafuaga o le a taofia ai le aia tatau o le malo o Amerika Samoa e pei ona i ai le ituaiga faigamalo o loo i ai, ma o se fuafuaga fou o le a maimau ai ni tupe se tele.
Sa ia taua le tauaaoina lea e le DMWR o le faitau miliona ma miliona o vaega tupe fesoasoani e fesoasoani ai i le puleaina ma le puipuia o nofoaga o loo ola ma soifua ai meaola i lona gataifale, lea foi e pei ona i ai ni faamaumauga sa faasoa mai e le Faatonu o lea Matagaluega ia Ufagafa Ray Tulafono i se iloiloga o le tupe faasoasoa i le tausaga ua te’a.
I ia faamaumauga e pei ona taua i ripoti ma faamaumauga na tuu faatasia e tagata saienitisi o loo suesueina meaola o le sami, o loo taua ai le faaopoopo lea ma le faatoateleina o auaiga o i’a o loo nonofo i lalo o amu talu mai le 6 tausaga talu ai.
O lona uiga o lea ripoti e pei ona saunoa Sanitoa, o loo manino mai ai le tulaga lea, e le o ova le fagotaina e tagata o i’a o loo ola i le ‘aau, o loo tulaga lelei foi le ola ma le maloloina o ‘aau i ogasami a le atunuu.
O le aso Lulu o le vaiaso nei ua fuafua le tofa Faleomavaega Eni e faataunuu ai sana iloiloga faalauaitele mo le atunuu, i le Fale Samoa a le Fono Faitulafono, ina ia maua ai le avanoa o le atunuu e faaleo ai o latou finagalo e uiga i lenei mataupu, lea foi o loo faaauau i ai suesuega a lona ofisa i Uosigitone.
Na taua Faleomavaega i se tasi o ana polokalame e lei mamao atu, ua maea ona ia feiloai i le pule o le Ofisa a le NOAA i Uosigitione, lona tete’e foi o ia i lenei mataupu ona o nisi o mafuaaga sa ia faailoa i ai.
Ae i le saunoaga a le kovana sili ia Togiola Tulafono ina ua amata alia’e mai faasea ma muimuiga a le atunuu e uiga i lenei mataupu, sa ia fautuaina ai le atunuu ina ia faitau muamua ma le toto’a le ripoti a le NOAA, ona faatoa faaleo ai loa o ni a latou finagalo.
Saunoa Togiole, e le o manatu le NOAA na te puleaina uma ogasami o le atunuu, ae o le agaga, ia mafai ona faasao nisi i’a mai nisi o ogasami o loo tuufua ai nei meaola, ina ia aua nei motusia ae ia tele pea mo tupulaga o le lumanai.
Na taua e nisi o le atunuu, o le gaioiga a le NOAA lea ua faalauiloa mai, e le o se fuafuaga e talafeagai.


text:
FALEPUIPUI TA’ITA’I AU TALEPE FALE MO LE 28 MASINA
O le ula lea na autu i ai le vaega talepe fale e to’atolu ia na o latou osofaia ni faleoloa i le masina o Ianuari 2012 i Leone, ua faasala e le faamasinoga maualuga e nofosala i le toese mo le 28 masina, ina ua ia ioeina moliaga o le talepe fale i le tulaga muamua ma le lua, atoa ai ma le gaoi i lalo o se maliliega sa ia sainia ma le malo ma talia e le faamasinoga maualuga.
E lua osofaiga sa tuuaia ai e le malo le alii o Ryan Pite, o le osofaiga muamau lea na tulai mai i le po o le aso 8 Ianuari i Leone, ina ua la osofaia ma Chris Aumua le faleoloa o le Captain Mart, ma le osofaiga lona lua na tupu i le po na sosoo ai, lea na o la talepe ma gaoi ai ma Siaosi Va’a Jr ni faleoloa se tolu i le po e tasi.
Fai mai le faamasinoga, i le osofaiga muamua sa taitaia e Pite, na amata mai ina ua alu e faatau mai se pusa pia peitai sa fai i ai le faatauoloa e faaali muamua atu lana ID ona faatoa mafai lea ona faataga o ia e faatau le pusa pia, peitai na tali le ua molia i le faatauoloa, o lona ID o loo i totonu o le taga o lona ofu.
Na te’i le faatauoloa ina ua alu i le atoa Pite i fafo ma le faleoloa ma ave le katuni pia e le’i totogiina, atoa ai ma lona tuleiina lea o le faatau oloa ma manu’a ai lona vae. Ina ua fesiligia e le alii faamasino Pite, sa ia faamaonia ai, o le pusa pia o le Steinlarger na alu ma ia e le’i totogiina.
O le po lava foi lea sa la osofaia ai loa ma Chri Aumua le faleoloa lava lea ina ua la toe manaomia nisi pia se tele, ona talepe lea e Pite le faleoloa ma alu i totonu ma gaoi mai ni oloa e pei o chips, pia ma sikaleti, ae tu tu Aumua i fafo e vaai se tagata e alu atu.
O le osofaiga lona lua na aafia ai Pite na tulai mai i le po na sosoo ai, ina ua la osofaia ma Siaosi Vaa Jr ni faleoloa se tolu i totonu lava o Leone, ma la gaoi mai ai oloa i se auala faasolitulafono.
O le faleoloa o le Super Star na muamua osofai e Pite ma Vaa i le po lea, ina ua taumafai Pite e talepe le faitotoa pito i tua o le faleoloa, peitai e lei mafai ona la ulufale ona sa la vaaia le pule o le faleoloa o loo tu mai totonu ma vaavaai atu i la gaioiga o loo fai.
Ina ua le manuia a laua taumafaiga i le faleoloa muamua, na la faasolo atu ai loa i le faleoloa o le Lemau’s Store, ona taumafai lea o Pite e tolotolo i totonu ma le faamoemoe e gaoi mai ai ni oloa i totonu, ae te’i ina ua ia iloa atu le faatauoloa o loo tu mai ma le samala e faatali mai ai lona taunuu atu, o lea na toe solomuli mai ai loa i tua ma toe foi.
Fai mai Pite, ina ua le taunuu lana osofaiga lea, sa ia aapa atu ai loa i le masini pu’eata a le faleoloa o loo pipi’i mai i le isi itu ua fafa’i i lalo ona la o lea ma ave ma Vaa.
O le faleoloa lona tolu na osofaia e Pite ma Vaa o le Leone Store, ina ua la faaaoga ni maa e tata’e ai tioata ma mafai ai loa ona la aapa atu i totonu ma gaoi mai lole ma pulukamu lea e silia i le $100 le tau aofai.
Fai mai Pite, o le taimi atoa lea na loka ai o ia i le falepuipui, ua ia aoaoina mai ai se lesona e aoga mo ia i le lumana’i. Na faatoese Pite i le faamasinoga e tusa ai o le solitulafono sa ia faia, atoa ai ma lana talosaga ina ia tuu atu se isi avanoa se tasi mo ia. Sa ia faatoese foi i pule o faleoloa uma na aafia ona o lana solitulafono.
Na taua e le loia a Pite o Mike White, e manaomia e lenei alii talavou le sui o le auala e ui ai, aua o le falepuipui lava le taunuuga o gaioiga ia o loo ia faia. Na talosaga lana loia i le faamasinoga ina ia faanofovaavaaia le ua molia, ina ia maua ai se isi avanoa e toe faaleleia ai lona olaga.
Na taua foi e le uncle a Pite e faapea, o lenei alii o se tagata e agamalu ma le gaoia, ae ina ua ia tagofia le ava malosi, o iina na amata sese mai ai ana faaiuga fai aemaise ai o le malosi o faaosoosoga mai ana uo.
Fai mai le loia a le malo o Cabel Poag, e fai lava si matuia o le gaioiga na faia e le ua molia, ina ua musu le faatauoloa e faatau atu ia te ia le pusa pia, ae na avea ma itu na alu ai i le atoa ma gaoi le pusa pia e lei totogiiina.
“Ina ua toe manaomia e ia nisi pia se tele, sa ia alu ai ma talepe le isi faleoloa ae gaoi mai pia ma isi oloa, ina ua manao foi i lole ma pulukamu, sa ia faaaoga le maa e tata’e ai le tioata o le faleoloa ae gaoi oloa sa mana’o i ai,” o le finau atu lea a le malo.
Na fautuaina e le alii faamasino lagolago ia Mamea Sala Jr le ua molia ina ia faaaoga fautuaga o loo avatu e le faamasinoga, o lona aiga ma loia, ma ia taumamao ese mai le solitulafono.
“E 49 tausaga sa tatau ona e falepuipui ai, pe afai e fuafua atu i moliaga na tuuaia ai oe e le malo, ae ua manatu le faamasinoga e tuu atu se isi avanoa ia te ia ina ia toe fuata’i ai se isi ou taeao fou ma avea ai oe o se tagatanuu lelei mo le atunuu ma le aiga,” o le saunoaga lea a Mamea.
Na fautuaina foi e le alii faamasino le ua molia ina ia faalogo lelei i ona matua ma usitai i ai, aua poo fea lava e alu i ai le tagata, o lona aiga lava e tua i ai.
E 7 tausaga na manatu le faamasinoga e faasala ai Pite i le toese, peitai ua faamalumalu lona tuliina o lea faasalaga, ae ua faanofovaavaaia o ia mo le 7 tausaga i lalo o poloaiga a le faamasinoga, ma o se tasi o ia poloaiga e aofia ai lona tuliina o le 28 masina i le toese.


text:
Alofa: Fa'avae ai Aiga— Vaega 103
Ua lologo le fale atoa i le tautalaga a le lo’omatua o Tagiilima i lona aiga, ua lagona e le lo’omatua le fa’anoanao, ua lagona le manatu e fa’apea, ua le maua e lona aiga se fealofani, ina ua maliliu ona matua ma matua o tausoga o lo’o fa’atasi nei i le talanoaga.
“O le itu o le a aga’i i ai la’u tautalaga, ia o tatou manatunatu loloto i le fa’aiuga o le mataupu lenei. Afai e i ai se tasi o outou e le o loto i le fa’aiuga o le a ou fai atu ai, o lou lava faitalia e te talia ai, o lou fo’i faitalia e te amanaia mai ai la’u fa’aiuga o le a fai atu i le afiafi lenei. A i ai fo’i le tagata o outou e le mana’o pe loto se’i i lau fa’aiuga, ou te le popole i ai i lea itu. Ae fa’apenei, o le a sauni mai la’u tama o Lolesio e nofo i le suafa o le tatou aiga, e le toe i ai nisi au upu. O le po lenei, ia alu le tagata ma mafaufau loloto i la’u tala ua lafo atu. Afai ua outou le maua se tasi o o outou fingalo i le mataupu lenei, ou te fa’amalulu atu, o le fa’aiuga le na ua ou fai atu, o le a sauni mai Lolesio e nofo i le suafa o le tatou aiga, ia ua uma a’u upu.”
Na fai si umi o fa’atalitali se tasi e tali mai i a Tagiilima, peita’i, ua gugu Sakalia i lea taimi. O tausoga fo’i o le lo’omatua na auai lea na fai vesiga ma le lo’omatua o Silia, ua leai se tasi na toe gagana i lea taimi, ua sao le fale atoa. Na iloa lelei lava e Lolesio, Tomasi, Toetu ma Tovi’o le uiga o fa’amatalaga a lo latou tuafafine matua. O le ala fo’i lea na leai ai se tasi o i latou e toe tali, ae ua fa’atalitali pe i ai se tasi o o latou tausoga e tautala ane i le fa’aiuga ua faia e Tagiilima.
Ua tali mai le toeaina o Liu ma sa leai se upu na ga se i le tautalaga a le toeaina, ua malie i le fa’aiuga ua fai atu e Tagiilima. E le i umi ae fai le tautalaga a le toeaina o Ponifasio, ua ‘au fo’i lona manatu i le fa’aiuga ua fai ane e Tagiilima. Na pau le manatu na ‘ese ai, o le manatu o le lo’omatua o Faiane lea na fai a la finauga ma le uso o Tagiilima le lo’omatua o Malia. E le talia e Faiane le fa’aiuga ua faia e Tagiilima, ona o lona mana’o e fa’amatai lana tama ulumatua le tama o Amosa lea e nonofo nei ma lona to’alua i le isi nu’u i le taulaga.
“Fa’afetai atu i manatu ua fa’aalia i lenei afiafi, ua tauga fo’i i le fa’alogologo atu le lafolafo mai a le tina i a Tagiilima. Ae taga’i fo’i, ou te le auai i le fa’aiuga ua fai mai e Tagiilima ona o le tama a Tagiilima o lo’o nofo i le aiga o lona tama i le taulaga afai o lo’o nonofo ia ma lana fanau i le aiga o lona to’alua, e tutusa pau lava la itu ia, e pei fo’i ona i ai la’u fanau. Ma ou te tautino atu i le afiafi lenei, e le fetaui le fa’aiuga ua talanoa mai ai Tagiilima, e tutusa pau a tatou fai a i le aiga lenei, ua uma atu a’u upu.”
O iina na iloa ai e Tagiilima le loto o lona tausoga lenei, e loto leaga, e loto ‘ele’elea, o lea ua iloa atu nei le mafua’aga o le le maua o se tasi i lo latou aiga. Ua toe manatua nei e Tagiilima, o Faiane e fuifui lua ma le to’alua o lona tuagane, le lo’omatua o Sunema, lea la ua aliali mai i le afiafi lenei uiga leaga ia, fa’atasi ai ma le loto ‘ele’ele ma loto leaga.
Na toe tali Tagiilima e uiga i le tautalaga a Faiane, “Ia o le a ou toe tali atu ona ua ‘ese le isi finagalo lea ua folasia mai i lenei afiafi, o le manatu lea na ou lafo atu i luma o le tatou aiga, ina ia fai mai i ai ni o outou finagalo, a lea ua maua mai le manatu ua silisili ona leaga, o le manatu e le lelei ai se aiga, o le manatu e le maua ai se filemu o se aiga. O mea uma e fai e le tagata o upu e tautala i ai lona gutu, o ona uiga e fa’aalia, o ona manatu e folasia atu, o mea uma ia e sau mai totonu o le ta’ele o lona loto, a tu’u atu la i le tagata e ‘ele’elea ma palapala le loto, e fiu lava e toe fa’amama, ua matua’i palapala lava, ai se’i iloga e sau le masini sua palapala a le malo e fa’amama ona toe i’ila manaia lea ma aulelei mai.” O nisi ua talie, a’o nisi ua matua’i usi lava le fa’aofofaga i le lagiga a le lo’omatua ua fai nei i lona aiga, a’o le tagata ua sili ona tiga ona fa’alogona i lea taimi, o le lo’omauta o Faiane.